text:
Izvi Ndizvo Zvaida Mwari Here?
VERENGA chero pepanhau ripi zvaro. Tarira terevhizheni, kana kuti teerera redhiyo. Kune nyaya dzakawanda dzokuparwa kwemhosva, hondo, uye ugandanga! Funga nezvematambudziko ako. Zvichida kurwara kana kuti kufirwa nomudiwa wako kuri kukurwadza zvikuru. Unganzwa sezvakaita murume akanga akanaka Jobho, uyo akataura kuti akanga ati “chakwata nenhamo.”—Jobho 10:15, The Holy Bible in the Language of Today.
Zvibvunze kuti:
Izvi ndizvo zvaida Mwari kuti zviitike kwandiri uye kune vamwe vanhu vose here?
Ndokupi kwandingawana rubatsiro rwokuti ndikunde matambudziko angu?
Pane tariro here yokuti tichazomboona rugare panyika?
Bhaibheri rinopa mhinduro dzinogutsa dzemibvunzo iyi.
BHAIBHERI RINODZIDZISA KUTI MWARI ACHAITA KUTI ZVINHU IZVI ZVICHINJE PASI PANO
“Achapukuta misodzi yose pamaziso avo, rufu haruchazovipo, kana kuchema kana kuridza mhere kana kurwadziwa hazvingazovipozve.”—Zvakazarurwa 21:4
“Munhu akaremara achakwakuka sezvinoita nondo hono.”—Isaya 35:6
“Maziso emapofu achasvinudzwa.”—Isaya 35:5
“Vaya vose vari mumakuva vachayeukwa . . . vobuda.”—Johani 5:28, 29
“Hakuna mugari wemo achati: ‘Ndiri kurwara.’”—Isaya 33:24
“Panyika pachava nezviyo zvizhinji kwazvo.”—Pisarema 72:16
BATSIRWA NEZVINODZIDZISWA NEBHAIBHERI
Usakurumidza kuramba zviri kuratidzwa pamapeji apfuura sezvinhu zvinongodiwawo zvazvo nepfungwa. Mwari akapikira kuti achaunza zvinhu zvakadaro, uye Bhaibheri rinotsanangura kuti achazviita sei.
Asi Bhaibheri rinoita zvinopfuura izvozvo. Ndiro rinoita kuti uve noupenyu hunogutsa zvechokwadi kunyange iye zvino. Chimbofunga kwekanguva pamusoro pezvinokudya mwoyo uye matambudziko ako. Zvingava kushaya mari, matambudziko emhuri, utano husina kunaka, kana kuti kufa kwomudiwa. Bhaibheri rinogona kukubatsira kugadzirisa matambudziko nhasi, uye rinogona kukuzorodza nokupindura mibvunzo yakadai seiyi:
Nei tichitambura?
Tingararama sei nezvinhu zvoupenyu zvinoita kuti tizvidye mwoyo?
Tingaita sei kuti upenyu hwemhuri yedu huve hunofadza?
Chii chinoitika kwatiri patinofa?
Tichazomboonazve vadiwa vedu vakafa here?
Tingava sei nechokwadi chokuti Mwari achazadzisa zvipikirwa zvake zvenguva yemberi?
Kuverenga kwauri kuita bhuku rino kunoratidza kuti ungada kuziva zvinodzidziswa neBhaibheri. Bhuku rino richakubatsira. Ona kuti ndima dzacho dzine mibvunzo inoenderana nadzo iri pazasi pepeji yacho. Mamiriyoni evanhu anonakidzwa paanokurukura Bhaibheri neZvapupu zvaJehovha pachiita zvokubvunzwa mibvunzo uye ichipindurwa. Tinovimba kuti iwe uchanakidzwawo. Zvino chikomborero chaMwari ngachive newe sezvaunodzidza zvinhu chaizvo zvinodzidziswa neBhaibheri zvinonakidza uye zvinogutsa!
Inzwa zvimwe
Zvidzidzo zveBhaibheri Zvinoitwa Sei?
Pasi rose Zvapupu zvaJehovha zvinozivikanwa nokukurukura nevanhu Bhaibheri. Tarisa uone maitiro avanoita.


c: text/html

text:
Mwari Ariko Here? Kuzviziva Kune Basa Here?
Mubvunzo wekuti Mwari ariko here unoita sewakaoma kupindura kana kuti usina basa kune vakawanda. Hervé, uyo akakurira kuFrance, anoti: “Ini handina basa nekuti Mwari ariko here kana kuti haako. Chinokosha kugona kushandisa pfungwa dzako muupenyu. Kwete kuti unonamata here kana kuti kwete.”
Vamwe vanogona kuva nemafungiro aiva naJohn, wekuUnited States. Akati: “Ndakarerwa nevabereki vaiti Mwari haako. Ndakura ndaisanyatsoziva kuti ariko here kana kuti haako. Izvi zvakaita kuti ndinetseke kuti saka chokwadi ndechipi.”
Wakambonetseka kuti Mwari ariko here, uye kana ariko, chinangwa chikuru chekurarama ndechei? Ongororo dzinoitwa nemasayendisiti dzinoratidza kuti nyika yedu yakanyatsogadzirwa nounyanzvi kuti zvinhu zvine upenyu zvirarame, kuratidza kuti upenyu hahuna kungoerekana hwavapo. Dai kusina Musiki zvaizooma kuti titsanangure kuti zvinhu zvose izvi zvakagadzirwa sei?
Ona kuti nei zvataurwa izvi zviine musoro. Zvakafanana nezvikwangwani zvinokubatsira kuti usvike kwaunoda kuenda. Kana ukawana uchapupu hwechokwadi hwekuti Mwari ariko uye mashoko anotaura nezvake aunogona kuvimba nawo, zvichakukubatsira pazvinhu zvakawanda muupenyu hwako. Zvimwe zvacho 4 ndeizvi.
1. CHINANGWA CHOUPENYU
Kana upenyu huine chinangwa, tinoda kuchiziva uye kunzwisisa kuti zvii zvatinofanira kuita kuti tizadzise chinangwa chacho. Kana tisingazivi kuti Mwari ariko here tinenge tichirarama tiri murima tisingazivi chinangwa chinokosha chatakasikirwa.
Bhaibheri rinotaura kuti Mwari ndiye akasika zvinhu zvose. (Zvakazarurwa 4:11) Kuziva izvi kunotibatsira sei kuti tirarame upenyu hune chinangwa? Ona zvinotaurwa neBhaibheri.
Vanhu vakasiyana nezvinhu zvose zvakasikwa. Bhaibheri rinotaura kuti takasikwa nomufananidzo waMwari, tichikwanisa kuratidza unhu hwake. (Genesisi 1:27) Uyezve Bhaibheri rinodzidzisa kuti vanhu vanogona kuva shamwari dzaMwari. (Jakobho 2:23) Hapana chimwe chinogona kuita kuti upenyu hwedu huve nechinangwa kupfuura kuva neukama neMusiki wedu.
Kuva shamwari dzaMwari kunobatsira pazvinhu zvipi? Shamwari dzaMwari dzinokwanisa kutaura naye dzakasununguka. Anovimbisa kuti achadzinzwa uye achadzibatsira kana dziri mumatambudziko. (Pisarema 91:15) Seshamwari dzaMwari, tinosvika pakuziva mafungiro ake pazvinhu zvakawanda. Izvi zvinoita kuti tinzwisise mibvunzo yakadzama ine chokuita neupenyu hwedu.
Kana tisingazivi kuti Mwari ariko here tinenge tichirarama tiri murima tisingazivi chinangwa chinokosha chatakasikirwa
2. KUGADZIKANA MUPFUNGWA
Somuenzaniso, vamwe pavanoona kutambura kuri kuitika pasi rose zvinobva zvavaomera kubvuma kuti Mwari ariko. Vanobvunza kuti, ‘Nei Musiki ane simba rose achibvumira kutambura uye uipi?’
Zvinonyaradza kuziva kuti Bhaibheri rinotaura kuti Mwari haana kumbobvira aronga kuti vanhu vatambure. Paakasika vanhu, pakanga pasina kutambura uyewo ainge asina chinangwa chekuti vafe. (Genesisi 2:7-9, 15-17) Unofunga kuti kunyepa here kana kungorota? Aiwa. Kana Mwari iye pachake ari rudo uye aine simba rose, zviri pachena kuti haana kumbosika vanhu kuti vatambure uye vafe.
Saka chii chakazoita kuti vanhu vatambure uye vafe? Bhaibheri rinotaura kuti Mwari akasika vanhu vaine rusununguko rwekusarudza zvavanoda. Mwari haatimanikidzi kuti timuteerere. Vabereki vedu vokutanga Adhamu naEvha, vakaramba kuteerera Mwari vachibva vaita zvemusoro wavo. (Genesisi 3:1-6, 22-24) Iye zvino tava kutambura pamusana pezvavakaita.
Kuziva kuti Mwari haana kumbobvira aronga kuti vanhu vatambure kunoita kuti tigadzikane mupfungwa. Asi zvinongova muropa kuti tinodawo kununurwa pamatambudziko edu. Tinoda kuziva kuti ramangwana rakamira sei.
3. TARIRO
Vanhu vachangobva kupanduka, Mwari akavimbisa kuti aizozadzisa chinangwa chake chaakasikira nyika. Hapana chinogona kumutadzisa kuzadzisa zvaanenge avimbisa nemhaka yekuti ndiye ane simba rose. (Isaya 55:11) Munguva pfupi iri kutevera Mwari achabvisa matambudziko ose akakonzerwa nekupanduka kwakaita vanhu, uye chinangwa chake paakasika vanhu nenyika chichabva chazadziswa.
Kana nguva iyi yasvika unofunga kuti upenyu huchange hwakaita sei? MuBhaibheri mune zvakawanda zvatinovimbiswa kuti zvichaitika mune ramangwana, zviviri zvacho ndeizvi:
PASI POSE PACHAVA NERUGARE UYE UIPI HUCHABVISWA. “Kwangosara nguva duku, munhu akaipa haazovipozve; uchanyatsotarira panzvimbo yake, asi haachazovipo. Asi vanyoro ndivo vachagara nhaka yenyika, uye vachafara kwazvo norugare rukuru.”
—Pisarema 37:10, 11.
ZVIRWERE UYE RUFU ZVICHABVISWA. “Hakuna mugari wemo achati: ‘Ndiri kurwara.’” (Isaya 33:24) “Achaparadza rufu nokusingaperi, uye Changamire Ishe Jehovha achapukuta misodzi pazviso zvose.”
—Isaya 25:8.
Chii chinoita kuti tivimbe nezvinovimbiswa naMwari muBhaibheri? Nekuti uprofita hwakawanda hwakanyorwa mariri hwakatozadziswa. Asi kuva netariro yekuti matambudziko edu achapera mune ramangwana hakubvisi nhamo dzatiri kusangana nadzo iye zvino. Mazuva ano Mwari anotibatsira sei?
4. ANOTIBATSIRA KUZIVA ZVOKUSARUDZA
Mwari anotitungamirira kuti tikwanise kukurira matambudziko uye kuti tizive zvekusarudza kuita. Muupenyu tine zvakawanda zvatinosarudza, asi zvimwe zvacho zvinogona kutochinja upenyu hwedu zvachose. Hapana munhu anogona kutipa mazano anonyatsoshanda kupfuura atinopiwa neMusiki wedu. Jehovha ndiye anonyatsoziva zvose uye ndiye akatipa upenyu. Saka anoziva zvakatinakira.
Mashoko ari muBhaibheri ipfungwa dzaJehovha Mwari, nekuti ndiye akafuridzira vanyori vakasiyana-siyana kuti vaanyore. Bhaibheri rinoti: “Ini, Jehovha, ndini Mwari wako, Iye anokudzidzisa kuti ubatsirwe, Iye anokufambisa panzira yaunofanira kufamba nayo.”
Mwari ane simba guru, uye anoda kurishandisa kuti atibatsire. Bhaibheri rinorondedzera Mwari sababa vane rudo vanoda kutibatsira. Rinoti: “Baba vari kudenga vachapa vaya vanovakumbira mudzimu mutsvene.” (Ruka 11:13) Simba raMwari iri rinogona kutitungamirira uye kutisimbisa.
Ungaitei kuti Mwari akubatsire? Bhaibheri rinoti: “Anosvika kuna Mwari anofanira kutenda kuti ariko uye kuti anopa mubayiro vaya vanomutsvaka nomwoyo wose.” (VaHebheru 11:6) Kuti uve nechokwadi chekuti Mwari ariko, iwe pachako unofanira kuongorora uchapupu hwacho.
UCHAONGORORA UCHAPUPU HWACHO HERE?
Zvinotora nguva kuti uzive chokwadi nezvaMwari, asi uchange washandira zviripo. Ona zvakaitika kuna Xiujin Xiao, uyo akaberekerwa kuChina asi ava kugara kuUnited States. Anoti: “Kunyange zvazvo ndaitenda kuti zvinhu zvakaita zvekushanduka-shanduka, ndaida kuziva kuti Bhaibheri rinombotii. Saka ndakatanga kudzidza Bhaibheri neZvapupu zvaJehovha. Pandakanga ndava mugore rangu rokupedzisira pakoreji, nguva yokudzidza Bhaibheri yakanga yava shoma. Izvi zvakaita kuti ndisanyatsofara. Asi pandakazotanga kukoshesa kudzidza Bhaibheri, ndakatangazve kufara.”
Ungada here kuziva zvakawanda nezveMusiki wedu, Jehovha Mwari? Wadii kutsvaka nguva yekuongorora uchapupu hunoratidza kuti ariko?
Inzwa zvimwe
Mwari Ane Zita Here?
Mwari ane mazita akawanda okumuremekedza anosanganisira okuti Wemasimbaose, Musiki, uye Ishe. Asi zita rake rinowanika kanopfuura ka7 000 muBhaibheri.
Nei Uchifanira Kudzidza Bhaibheri?
Bhaibheri riri kupa mhinduro dzemibvunzo inokosha muupenyu kumamiriyoni akawanda evanhu panyika. Unodawo here kubatsirwa?

robotstxt: allowed

filter: keep


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
6 Zvino vanakomana+ vevaprofita vakatanga kuti kuna Erisha: “Onai zvino! Nzvimbo+ yatiri kugara pamberi penyu yakanyanya kumanikana+ nokuda kwedu.
2 Tapota, regai tiende kuJodhani, mumwe nomumwe andozvitorera danda ikoko,+ tizvivakire nzvimbo yatingagara.” Naizvozvo akati: “Endai.”
3 Zvino mumwe wacho akati: “Ndapota, endaiwo nevashandi venyu.” Iye akati: “Ndichaenda.”
4 Naizvozvo akaenda navo, vakazosvika kuJodhani, vakatanga kutema miti.+
5 Zvino mumwe akanga achitema danda rake, demo+ rikabva, rikawira mumvura. Akatanga kuchema achiti: “Maiwe, tenzi wangu+ kani, nokuti rakaita zvokukumbirwa!”+
6 Munhu waMwari wechokwadi akabva ati: “Rawira papi?” Naizvozvo akamuratidza nzvimbo yacho. Akabva atyora kamuti akakakanda ipapo, akaita kuti demo riyangarare.+
7 Zvino akati: “Ritore.” Akabva atambanudza ruoko rwake akaritora.
8 Zvino mambo weSiriya+ akarwa naIsraeri. Naizvozvo akarangana nevashandi+ vake achiti: “Muchadzika musasa pamwe chete neni panzvimbo yokuti neyokuti.”+
9 Munhu waMwari+ wechokwadi akabva atumira mambo waIsraeri shoko, achiti: “Chenjererai kuti murege kupfuura nepanzvimbo iyi,+ nokuti vaSiriya vari kuuya ikoko.”+
10 Naizvozvo mambo waIsraeri akatumira shoko kunzvimbo yaakanga audzwa nomunhu waMwari wechokwadi.+ Akamunyevera,+ akarega kuenda ikoko, kwete kamwe kana kaviri.
11 Naizvozvo mwoyo wamambo weSiriya wakagumbuka nokuda kwenyaya iyi,+ zvokuti akashevedza vashandi vake akati kwavari: “Hamungandiudzi here kuti pane vokwedu ndiani anonzwana namambo waIsraeri?”+
12 Mumwe mushandi wake akabva ati: “Hapana, ishe wangu, asi Erisha+ muprofita ari pakati paIsraeri ndiye anoudza+ mambo waIsraeri zvinhu zvamunotaura muimba yenyu yomukati yokurara.”+
13 Naizvozvo akati: “Endai munoona kwaari, kuti nditume vanhu vanomutora.”+ Gare gare akaudzwa kuti: “Ari kuDhotani.”+
14 Akabva atuma mabhiza nengoro dzehondo neuto rehondo guru+ kwazvo ikoko; uye vakasvika usiku, vakakomba guta racho.
15 Mushumiri+ womunhu waMwari wechokwadi paakafumomuka, akabuda panze, akaona uto rehondo nemabhiza nengoro dzehondo zvakanga zvakakomba guta. Mushandi wake akabva ati kwaari: “Maiwe, tenzi wangu kani!+ Tichaiteiko?”
16 Asi iye akati: “Usatya,+ nokuti vari kwatiri vazhinji kupfuura vari kwavari.”+
17 Erisha akatanga kunyengetera+ achiti: “Haiwa Jehovha, ndapota svinudzai maziso+ ake kuti aone.” Jehovha akabva asvinudza maziso omushandi wacho zvokuti akaona; uye tarira! nzvimbo yose ine makomo yakanga yakazara mabhiza nengoro dzehondo+ dzomoto zvakapoteredza Erisha.+
18 Pavakatanga kuuya kwaaiva, Erisha akanyengetera kuna Jehovha akati: “Ndapota, pofumadzai+ rudzi urwu.” Naizvozvo akavapofumadza sezvakanga zvataurwa naErisha.
19 Zvino Erisha akati kwavari: “Iyi haisi iyo nzira yacho, uye iri harisi iro guta racho. Nditeverei, ndikuendesei kumurume wamuri kutsvaka.” Asi iye akavaendesa kuSamariya.+
20 Zvino pavakangosvika kuSamariya, Erisha akabva ati: “Haiwa Jehovha, svinudzai maziso eava kuti vaone.”+ Jehovha akabva asvinudza maziso avo vakaona; uye vakaona kuti vaiva pakati peSamariya.
21 Zvino mambo waIsraeri akati kuna Erisha paakangovaona: “Baba vangu,+ ndivauraye here, ndivauraye here?”+
22 Asi iye akati: “Usavauraya. Vaya vawatapa nebakatwa rako nouta hwako ndivo vaunouraya here?+ Isa zvokudya nemvura pamberi pavo kuti vadye, vanwe,+ vaende kunashe wavo.”
23 Naizvozvo akavaitira mutambo mukuru; uye vakadya, vakanwa, achibva azovarega vachienda, ivo vakaenda kunashe wavo. Mapoka evapambi+ evaSiriya haana kuzombouyazve kana kamwe chete zvako munyika yaIsraeri.
24 Pashure paizvozvo, Bheni-hadhadhi mambo weSiriya akaunganidza uto rake rose, akaenda, akakomba+ Samariya.
25 Kwapera nguva yakati, nzara yakavapo muSamariya,+ uye tarira! ivo vakanga vakarikomba kusvikira musoro wembongoro+ wava kuita masirivha makumi masere, uye chikamu chimwe chete pazvikamu zvina zvekebhu yemadororo enjiva+ chava kuita masirivha mashanu.
26 Zvino mambo waIsraeri zvaakanga achipfuura ari parusvingo, mumwe mukadzi akashevedzera kwaari achiti: “Ponesai, haiwa ishe wangu mambo!”+
27 Iye akati: “Kana Jehovha asingakuponesi, ini ndichakuponesa nechii?+ nezvinobva paburiro kana kuti muchisviniro chewaini kana kuti muchisviniro chemafuta here?”
28 Mambo akati kwaari: “Zvaita seiko?” Naizvozvo iye akati: “Mukadzi uyu akati kwandiri, ‘Unza mwanakomana wako timudye nhasi, uye tichadya mwanakomana wangu mangwana.’+
29 Naizvozvo takabika+ mwanakomana wangu, tikamudya.+ Ndakazoti kwaari pazuva rakatevera, ‘Unza mwanakomana wako timudye.’ Asi akaviga mwanakomana wake.”
30 Zvino mambo paakangonzwa mashoko omukadzi wacho, akabva abvarura+ nguo dzake; uye zvaakanga achipfuura ari parusvingo, vanhu vakaona kuti akanga akapfeka masaga pamuviri wake.
31 Akati: “Mwari ngaandiitire saizvozvo, uye ngaawedzere pazviri saizvozvo, kana musoro waErisha mwanakomana waShafati ukaramba uri paari nhasi!”+
32 Zvino Erisha akanga akagara mumba make, uye varume vakuru vakanga vakagara naye,+ mambo paakatuma mumwe murume achibva kwaari. Nhume yacho isati yapinda maaiva, iye akati kuvarume vakuru: “Maona here kuti mwanakomana uyu wemhondi+ atuma sei munhu kuzobvisa musoro wangu? Onai: nhume yacho painongosvika pedyo, vharai suo, muisundidzire shure nesuo. Hakuna here mutsindo+ wetsoka dzashe wake shure kwake?”
33 Achiri kutaura navo, nhume yacho yakanga ichiuya kwaari, mambo akati: “Onai, iri idambudziko rinobva kuna Jehovha.+ Ndichamirireizve nokuda kwaJehovha?”+
Tumirawo vamwe
Tumirawo vamwe
2 Madzimambo 6
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=12&Chapter=6&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D6%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
8 Zvino ava ndivo vaiva vakuru vedzimba dzemadzibaba+ avo uye ndiko kwaiva kunyorwa maererano nemadzinza+ kwevaya vaienda neni munguva yokutonga kwamambo Atashasta+ vachibva kuBhabhironi:
2 Pavanakomana vaFiniyasi,+ Geshomu; pavanakomana vaItamari,+ Dhanieri;+ pavanakomana vaDhavhidhi,+ Hatushi;
3 pavanakomana vaShekaniya uye pavanakomana vaParoshi,+ Zekariya, uye vanhurume zana nemakumi mashanu vakanyorwa pamwe chete naye;
4 pavanakomana vaPahati-moabhi,+ Erieho-enai mwanakomana waZerahiya aiva nevanhurume mazana maviri;
5 pavanakomana vaZatu,+ Shekaniya mwanakomana waJahazieri aiva nevanhurume mazana matatu;
6 pavanakomana vaAdhini,+ Ebhedhi mwanakomana waJonatani aiva nevanhurume makumi mashanu;
7 pavanakomana vaEramu,+ Jeshaya mwanakomana waAtariya aiva nevanhurume makumi manomwe;
8 pavanakomana vaShefatiya,+ Zebhadhiya mwanakomana waMikaeri aiva nevanhurume makumi masere;
9 pavanakomana vaJoabhi, Obhadhiya mwanakomana waJehieri aiva nevanhurume mazana maviri negumi nevasere;
10 pavanakomana vaBhani,+ Sheromiti mwanakomana waJosifiya aiva nevanhurume zana nemakumi matanhatu;
11 pavanakomana vaBhebhai, Zekariya mwanakomana waBhebhai+ aiva nevanhurume makumi maviri nevasere;
12 pavanakomana vaAzgadhi,+ Johanani mwanakomana waHakatani aiva nevanhurume zana negumi;
13 pavanakomana vaAdhonikamu,+ vaya vakanga vari vokupedzisira, uye mazita avo aiva: Erifereti, Jeyieri naShemaya, vaiva nevanhurume makumi matanhatu;
14 pavanakomana vaBhigvhai,+ Utai naZabhudhe, vaiva nevanhurume makumi manomwe.
15 Ndakavaunganidza parwizi+ runouya kuAhavha:+ uye takaramba takadzika musasa ipapo kwemazuva matatu, kuti ndinyatsotarira vanhu+ nevapristi,+ asi hapana nomumwe chete wevanakomana vaRevhi+ wandakawana ipapo.
16 Naizvozvo ndakashevedza Eriyezeri, Arieri, Shemaya naErinatani naJaribhi naErinatani naNatani naZekariya naMeshuramu, vakuru, uye ndakashevedza Joyaribhi naErinatani, varayiridzi.+
17 Ndakabva ndavarayira pamusoro paIdho mukuru munzvimbo inonzi Kasifiya, uye ndakaisa mumuromo mavo mashoko+ okutaura kuna Idho nehama dzake vaNetinimu+ vari munzvimbo inonzi Kasifiya, kuti vauye nevashumiri+ veimba yaMwari wedu.
18 Naizvozvo vakauya navo, maererano noruoko rwakanaka+ rwaMwari wedu rwaiva patiri, munhu akangwara+ anobva kuvanakomana vaMari+ muzukuru waRevhi+ mwanakomana waIsraeri, ainzi, Sherebhiya+ nevanakomana vake nehama dzake, gumi nevasere;
19 Hashabhiya pamwe chete naJeshaya wokuvanakomana vaMerari,+ hama dzake, nevanakomana vadzo, vaiva makumi maviri.
20 KuvaNetinimu, vakaiswa pabasa revaRevhi naDhavhidhi nemachinda, kwaiva nevaNetinimu mazana maviri nemakumi maviri, vose vakanga vasarudzwa nemazita avo.
21 Ndakabva ndazivisa kuti titsanye ipapo parwizi rwaAhavha, kuti tizvininipise+ pamberi paMwari wedu, kuti titsvake kwaari isu nevana vedu+ nezvinhu zvedu zvose nzira yakarurama.+
22 Nokuti ndakanyara kukumbira uto+ rehondo nevatasvi vemabhiza+ kuna mambo kuti ritibatsire pakurwisana nomuvengi munzira, nokuti takanga tati kuna mambo: “Ruoko+ rwaMwari wedu ruri pane vose vanomutsvaka nokuda kwezvakanaka,+ asi simba rake nokutsamwa kwake+ zvinorwisana navose vaya vanomusiya.”+
23 Naizvozvo takatsanya+ tikakumbira+ kuna Mwari wedu pamusoro peizvi, zvokuti akabvuma kutetererwa+ nesu.
24 Zvino pavakuru vevapristi ndakatsaura gumi nevaviri, vaiti, Sherebhiya,+ Hashabhiya,+ uye vaiva nehama dzavo gumi.
25 Ndakavayerera sirivha nendarama nemidziyo,+ mupiro weimba yaMwari wedu wakanga wapiwa namambo+ nemakurukota ake+ nemachinda ake nevaIsraeri+ vose vakanga varipo.
26 Nokudaro ndakavayerera mumaoko avo matarenda esirivha+ mazana matanhatu nemakumi mashanu nemidziyo yesirivha zana inokosha matarenda maviri, uye matarenda zana endarama,
27 nendiro duku dzendarama makumi maviri dzinokosha madhariki chiuru nemidziyo miviri yemhangura yakanaka, youtsvuku hwaipenya, yaikosha sendarama.
28 Ndakabva ndati kwavari: “Imi muri chinhu chitsvene+ kuna Jehovha, uye midziyo+ yacho chinhu chitsvene, uye sirivha nendarama chinhu chinopiwa chokuzvidira kuna Jehovha Mwari wemadzitateguru enyu.
29 Rambai makamuka uye rindai kusvikira mazviyera+ pamberi pevakuru vevapristi nevaRevhi nemachinda emadzibaba aIsraeri muJerusarema, muimba dzokudyira+ dzeimba yaJehovha.”
30 Vapristi nevaRevhi vakagamuchira sirivha nendarama nemidziyo zvakayerwa, kuti vaende nazvo kuJerusarema kuimba yaMwari wedu.+
31 Takazobva parwizi rwaAhavha+ pazuva rechigumi nemaviri romwedzi wokutanga+ kuti tiende kuJerusarema, uye ruoko rwaMwari wedu rwakanga ruri patiri, zvokuti akatinunura+ pachanza chomuvengi nevakanga vakativandira panzira.
32 Naizvozvo takasvika kuJerusarema+ tikagara ikoko mazuva matatu.
33 Pazuva rechina takayerera sirivha nendarama+ nemidziyo+ yaiva muimba yaMwari wedu mumaoko aMeremoti+ mwanakomana womupristi Urija naEriyezari mwanakomana waFiniyasi waaiva naye naJozabhadhi+ mwanakomana waJeshua naNoadhiya mwanakomana waBhinui+ vaRevhi vavaiva navo,
34 maererano nokuwanda uye nokurema kwezvinhu zvose, pashure pacho kurema kwacho kwose kwakanyorwa panguva iyoyo.
35 Vaya vaibva pakutapwa, vaichimbova nhapwa,+ vakauya kuna Mwari waIsraeri nezvibayiro zvinopiswa,+ nzombe gumi nembiri+ nokuda kwevaIsraeri vose, makondohwe+ makumi mapfumbamwe nematanhatu, makwayana makono makumi manomwe nemanomwe, nhongo gumi nembiri+ kuti chive chinopiwa chechivi, zvinhu zvose sechinopiwa chinopisirwa Jehovha.
36 Takabva tapa machinda+ amambo nemagavhuna+ aiva mhiri kwoRwizi+ mitemo+ yamambo, uye vakabatsira vanhu+ neimba yaMwari wechokwadi.
Tumirawo vamwe
Tumirawo vamwe
Ezra 8
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=15&Chapter=8&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D15%26Chapter%3D8%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Nhau 26: Jobho Anotendeka Kuna Mwari
Unonzwira urombo murwere uyu here? Zita rake rinonzi Jobho, uye mukadziyu mudzimai wake. Unoziva here chaari kutaura kuna Jobho? ‘Tuka Mwari ugofa. Ngationei kuti nei aizotaura chinhu chakadai, uye nei Jobho akatambura zvikuru kwazvo.
Jobho anga akatendeka ari munhu aiterera Jehovha. Aigara muUzi, pedyo neKanani. Jehovha aida Jobho zvikuru kwazvo, asi kwaiva nomunhu aimuvenga. Unoziva kuti ndiani here?
Aiva Satani Dhiyabhorosi. Yeuka, Satani ingirozi yakaipa inovenga Jehovha. Akakwanisa kuita kuti Adhama naEvha vasaterere Jehovha, uye aifunga kuti angaita kuti munhu ari wose asatererewo Jehovha. Asi akakwanisa here? Aiwa. Chimbofunga nezvavarume navakadzi vazhinji vakatendeka vatadzidza nezvavo. Ungadudza vangani?
Jakobho naJosefa vafa muEgipita, Jobho aiva munhu anoisvotendeka kuna Jehovha mupasi rose. Jehovha aida kuti Satani agoziva kuti haati aigona kuita kuti ani naani ave akaipa, nokudaro akati: ‘Tarira Jobho. Ona kuti akatendeka sei kwandiri.’
Satani akati: ‘akatendeka nokuti munomukomborera uye ane zvinhu zvizhinji zvakanaka. Asi mukamutorera izvi, achakutukai.’
Ipapo Jehovha akati: ‘Pfuurira. Zvitore. Ita zvinhu zvakashata zvaunoda kuna Jobho. Tichaona kana akandituka. Iva nechokwadi bedzi chokuti haumuurayi.
Kutanga, Satani akaita kuti vanhu vabe mombe nengamera zvaJobho uye makwai ake akaurayiwa. Uye akauraya vanakomana 10 navanasikana mudutu guru. Tevere, Satani akarovanya Jobho nechirwere ichi chakaipa. Jobho akatambura kwazvo. Ndokusaka mudzimai waJobho akamuudza kuti: ‘Tuka Mwari ufe.’ Asi Jobho haaizokuita. Zve, shamwari nhatu dzenhema dzakauya ndokumuudza kuti akanga ararama upenyu hwakaipa. Asi Jobho akaramba akatendeka.
Ikoku kwakafadza Jehovha kwazvo, uye pashure akakomborera Jobho, sezvaunogona kuona mumufananidzo. Akamuporesa pachirwere chake. Jobho akava navamwe vana 10 vakanaka, nemombe, makwai nengamera zhinji zvakapetwa ruviri pane zvaaiva nazvo kare.
Ko uchagarova akatendeka kuna Jehovha saJobho here? Kana wakatendeka, Mwari achakukomborerawo. Uchakwanisa kurarama nokusingaperi apo pasi rose richanakiswa sebindu reEdheni.
Jobho 1:1-22; 2:1-13; 42:10-17.
Mibvunzo
- Ndiani ainzi Jobho?
- Satani akaedza kuitei, asi akabudirira here?
- Jehovha akapa Satani mvumo yokuitei, uye nei?
- Nei mudzimai waJobho akamuudza kuti ‘tuka Mwari ufe’? (Ona mufananidzo.)
- Sezvaunogona kuona pamufananidzo wechipiri, Jehovha akakomborera Jobho sei, uye nemhaka yei?
- Kana isu, kufanana naJobho, takatendeka kuna Jehovha, tichagamuchira zvikomborero zvei?
Mibvunzo yokuwedzera
- Verenga Jobho 1:1-22.
VaKristu vangatevedzera Jobho sei nhai? (Jobho 1:1; VaF. 2:15; 2 Pet. 3:14)
- Verenga Jobho 2:1-13.
Jobho nomudzimai wake vakaita zvinhu zvipi zviviri zvakasiyana pavakatambudzwa naSatani? (Job. 2:9, 10; Zvir. 19:3; Mika 7:7; Mar. 3:14)
- Verenga Jobho 42:10-17.
Kufanana kupi kuripo pakati pomubayiro uyo Jobho akawana nouyo Jesu akawana nokuda kwoupenyu hwokutendeka? (Job. 42:12; VaF. 2;9-11)
Tinokurudzirwa sei nezvikomborero izvo Jobho akawana nokuda kwokuramba akatendeka kuna Mwari? (Jobho 42:10, 12; VaH. 6:10; Jak. 1:2-4, 12; 5:11)
Inzwa zvimwe
Jobho Kadhi reBhaibheri
Zvakaitwa naJobho zvinotidzidzisawo kuti tirambe takavimbika uye titsungirire miedzo yatingasangana nayo. Dhaunirodha kadhi iri romunhu womuBhaibheri wodzidza zvakawanda.


text:
MUBVUNZO:
Ndiri mukomana ane makore 28 okuberekwa uye handisati ndaroora asi pfungwa dzekuti ndichitora mudzimai ndigare naye ndava nadzo.
Kubva muhujaya hwangu, basa rangu ranga riri rekudanana nevasikana ndichingovabvisa humhandara asi ndozosiyana navo.
Handitoyeuke kuti vasikana vandakabvisa humhandara pashure ndichizovaramba vangani.
Zvino ndave kuda kuchiroora sekuru, ndinoda musikana mhandara, asi handichamuwana.
Apa kuti ndiroore asiri mhandara, pfungwa dzangu dzinonditi akambomutanga ndiani, ndobva ndatomusiya.
Mhandara sedziya dzandaimbowana ndichikanganisa hadzichawanikwa.
Ndikaroora asiri mhandara ini ndaimbobvisa vamwe vasikana humhandara ndinoona kuti pamberi apo tinozonetsana.
Ndoitawo sei?
MHINDURO
Iwewe muzukuru nevamwe vazukurukomana vane tsika yakaita seiyi, ndinoti siyanai netsika yekukanganisa vana vevamwe.
Iwe ndiwe ani unoda kuzviita bhuru remusha, uchipota uchibvisa vasikana humhandara asi pashure wovaramba?
Mwari ndewe munhu wese, chiona kuti chawakadya chamuka.
Mhandara uchaiwanepi iwe wakapedza kukanganisa vana vevanhu?
Kutaura chokwadi vasukuru vakaita sewe ndinoti vanoshandiswa happy wheels nemweya wasatani saka handivanzwire tsitsi.
Ko iko kusatya kwako zvirwere zvakaita seAids, unombovimba neiko iwe?
Iwe kana ukatapurirwa HIV ndinoti ndiwe wakazviparira wega. Kana iwe uchiti unoda kuroora mhandara, ko avo vose vawakabvisa humhandara vacharoorwa nani?
Vabereki vavo havadiwo pfuma yemwana wavo mhandara? Wave kuda zvakanaka asi iwe wakatadzira vamwe?
Usatsvinye uchidaro muzukuru!Vamwe varume vari kuzoroora vasikana vawakabvisa humhandara asi iwe woti hauvade, ndiko kushandiswa nasatani ikoko.
Kana kuti ndiwe satani wacho.
Iwe muzukuru tonhora zvako, itoroora akabviswa humhandara nevamwe semaitiro awakaita kumashure kwese uko.
Saka usati washaya wekuroora, tora iye asiri mhandara iyeye ugare naye zveupenyu hwese.
Dai ndakuona ndaikuti uende kuZINATHA vakuratidze ambuya kana sekuru vanogona kukushandira nekuti unoita seune mweya unokushandisa kuita zvakaipa.
Bvunza Kwayedza pa: 0714 200 007 kana 0775 421 949 kana 0715942183.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
10 Zvino Jehovha akataura naMosesi, achiti:
2 “Zvigadzirire mabhosvo+ maviri esirivha. Uagadzire nenyundo, uashandise pakuunganidza+ ungano nepakuputsa misasa.
3 Kana vakaaridza ose, ungano yose inofanira kusangana newe pasuo retende rokusanganira sezvakarongwa.+
4 Kana vakaridza rimwe chete, machinda anenge ari vakuru vezviuru zvevanakomana vaIsraeri anofanira kusanganawo newe sezvakarongwa.+
5 “Kana mukaridza kwazvo muchikwidza nokuderedza inzwi, mapoka evaya vakadzika musasa kumabvazuva+ anofanira kutama.
6 Kana mukaridza kwazvo kechipiri muchikwidza nokuderedza inzwi, mapoka evaya vakadzika musasa kumaodzanyemba+ anofanira kutama. Vanofanira kuridza kwazvo vachikwidza nokuderedza inzwi panguva imwe neimwe inotama rimwe rawo.
7 “Zvino pakuunganidza ungano, ridzai,+ asi musaridza kwazvo muchikwidza nokuderedza inzwi.
8 Vanakomana vaAroni, vapristi, vanofanira kuridza mabhosvo,+ uye kushandiswa kwawo ngakuve murau wenyu nokusingagumi muzvizvarwa zvenyu zvose.
9 “Kana mukaenda kuhondo munyika yenyu muchirwisana nomudzvinyiriri anenge achikunetsai,+ munofanira kushevedzera nokuda kwokurwa muchishandisa mabhosvo,+ uye muchayeukwa pamberi paJehovha Mwari wenyu, moponeswa pavavengi venyu.+
10 “Pazuva ramunofara+ nepamwaka yemitambo yenyu+ nepanotanga mwedzi yenyu,+ munofanira kuridza mabhosvo pamusoro pezvinopiwa zvenyu zvinopiswa+ nezvibayiro zvenyu zvokugoverana;+ uye kushandiswa kwawo ngakuve chiyeuchidzo chenyu pamberi paMwari wenyu. Ndini Jehovha Mwari wenyu.”+
11 Zvino negore rechipiri, mumwedzi wechipiri, pazuva rechimakumi maviri mumwedzi wacho,+ gore rakasimuka kubva pamusoro petebhenekeri+ yeChipupuriro.
12 Vanakomana vaIsraeri vakatanga kutama murenje reSinai maererano nemabviro avaiita,+ uye gore racho rakanomira murenje reParani.+
13 Vakatanga kutama kekutanga, maererano nezvakarayirwa naJehovha achishandisa Mosesi.+
14 Naizvozvo boka remadzinza matatu romusasa wevanakomana vaJudha rakatanga kutama maererano nemauto aro,+ uye Nashoni+ mwanakomana waAminadhabhi ndiye aitarisira uto raro.
15 Uto redzinza revanakomana vaIsakari raitarisirwa naNetaneri+ mwanakomana waZuari.
16 Uto redzinza revanakomana vaZebhuruni raitarisirwa naEriyabhi mwanakomana waHeroni.+
17 Zvino tebhenekeri yakaputswa,+ uye vanakomana vaGeshoni+ nevanakomana vaMerari+ sevatakuri vetebhenekeri vakatama.
18 Boka remadzinza matatu romusasa waRubheni+ rakatama maererano nemauto aro, uye Erizuri+ mwanakomana waShedheuri ndiye aitarisira uto raro.
19 Uto redzinza revanakomana vaSimiyoni+ raitarisirwa naSherumieri+ mwanakomana waZurishadhai.
20 Uto redzinza revanakomana vaGadhi raitarisirwa naEriyasafi+ mwanakomana waDheueri.
21 VaKohati sevatakuri vezvinhu zvakatsveneswa zvomunzvimbo tsvene+ vakatama, zvavaifanira kunge vamisa tebhenekeri panguva yavaizosvika.
22 Boka remadzinza matatu romusasa wevanakomana vaEfremu+ rakatama maererano nemauto aro, uye Erishama+ mwanakomana waAmihudhi ndiye aitarisira uto raro.
23 Uto redzinza revanakomana vaManase+ raitarisirwa naGamarieri+ mwanakomana waPedhazuri.
24 Uto redzinza revanakomana vaBenjamini+ raitarisirwa naAbhidhani+ mwanakomana waGidhiyonai.
25 Zvino boka remadzinza matatu romusasa wevanakomana vaDhani+ rakatama rikava varindi veshure+ kwemisasa yose maererano nemauto avo, uye Ahiezeri+ mwanakomana waAmishadhai ndiye aitarisira uto raro.
26 Uto redzinza revanakomana vaAsheri+ raitarisirwa naPagieri+ mwanakomana waOkrani.
27 Uto redzinza revanakomana vaNaftari+ raitarisirwa naAhira+ mwanakomana waEnani.
28 Aya ndiwo mabviro aiita vanakomana vaIsraeri pavaitama maererano nemauto avo.+
29 Zvino Mosesi akati kuna Hobhabhu mwanakomana waReueri+ muMidhiyani, tezvara vaMosesi: “Tava kutama kuti tiende kunzvimbo yakanzi naJehovha, ‘Ndichakupai iyo.’+ Handei tose, uye tichakuitirai zvakanaka,+ nokuti Jehovha akataura zvakanaka pamusoro paIsraeri.”+
30 Asi akati kwaari: “Handizoendi pamwe chete nemi, asi ndichaenda kunyika yangu+ nokuhama dzangu.”
31 Iye akati: “Ndapota, musatisiya, nokuti imi munonyatsoziva patingadzika musasa murenje, munofanira kuva maziso edu.
32 Uye kana mukaenda nesu,+ chokwadi, kana Jehovha akatiitira zvakanaka, isu tichakuitiraiwo zvakanaka.”
33 Naizvozvo vakabva pagomo raJehovha+ vakafamba rwendo rwemazuva matatu, uye areka yesungano yaJehovha+ yaivatungamirira kworwendo rwemazuva matatu kuti ivatsvakire nzvimbo yokuzorora.+
34 Gore+ raJehovha rakanga riri pamusoro pavo masikati pavakafamba vachibva mumusasa wacho.
35 Zvino paisimuka Areka, Mosesi aiti: “Haiwa Jehovha, simukai, vavengi venyu ngavapararire;+ uye vaya vanokuvengai kwazvo ngavatize pamberi penyu.”+
36 Payaizorora, aiti: “Haiwa Jehovha, dzokai, kumakumi ezviuru aIsraeri.”+
Tumirawo vamwe
Tumirawo vamwe
Numeri 10
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=4&Chapter=10&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D10%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Tariro Kune Vasina Pekugara Uye Varombo
Joe wekuUnited States aimbova musoja. Matambudziko aakasangana nawo uye akasangana nemhuri yake akamusiya asisina pekugara kwemakore anoda kusvika 18. Rimwe gore akatanga kuenda kune imwe raibhurari munharaunda yaaiva, uye dzimwe nguva aimbokurukura nemumwe mukadzi aishanda imomo. Zvavaitaura zvakachinja upenyu hwake.
Mumwe murume wechidiki anonzi Martín wekuArgentina, aisafara nekuti ainyatsonzwa kuti akanga asingazivi Mwari. Upenyu hwaiita sehusina chinangwa kwaari. Achida kuziva chikonzero nei tichirarama, akabva pamba akazopedzisira ava kugara pane imwe mhenderekedzo yegungwa. Asi panzvimbo pekuwana chikonzero chacho, akatozopedzisira aora mwoyo zvakanyanya. Achisvimha misodzi, akateterera Mwari achiti: “Kana muriko, ndapota ndibatsireiwo kuti ndikuzivei.” Chii chakazoitika? Regai tione.
PANE zvikonzero zvakasiyana-siyana zvinoita kuti vanhu vashaye pekugara. Vamwe vakaita saJoe vane matambudziko avanosangana nawo. Vamwe vakaita saMartín vanosarudza kurarama upenyu hwakasiyana nehwevamwe nemhaka yekuti vanenge vachiona sekuti upenyu hahuna chinangwa. Uye vamwe vanoshaya pekugara nemhaka yeurombo, njodzi dzinongoitika dzega, kurwisana mudzimba, kuita zvemadhiragi, kunwisa doro, kurwara nepfungwa, kudhura kwepekugara, kana kuti kupererwa nebasa.
Dambudziko rekushaya pekugara raimbofungidzirwa kuti riri munyika dzichiri kusimukira chete kana kuti dzakasakadzwa nehondo. Asi mumwe purofesa anonzi Paul Toro anoti nyaya iyi “yatova dambudziko rakakura munyika dzakawanda dzakasimukira.” * Zvimwe zvinowedzera dambudziko racho zvingasanganisira kusabudirira kwezvirongwa zvehurumende zvekubatsira vanoshayiwa, uye kuti vapfumi vanoramba vachiwedzera kupfuma uku varombo vachiwedzera kushayiwa.
Vanhu vakawanda vanozvidya mwoyo pamusoro peramangwana. Asi vamwe vakaderedza kuzvidya mwoyo nokuongorora zvinotaurwa neBhaibheri nezveramangwana. Iyi ndiyo nyaya yatichakurukura nezvayo. Bhaibheri rinogonawo kutibatsira iye zvino sekubatsira kwarakaita Joe naMartín. Rine mazano ekushandisa muupenyu, ayo anotibatsira panyaya dzemari uye kuti tisanyanya kunetseka mupfungwa.
BHAIBHERI RAKACHINJA UPENYU HWAKE
“Joe airatidzika kuti akachenjera, ane unhu, uye anozvininipisa,” anodaro Cindi, uyo aishanda paraibhurari paiwanzouya Joe. Cindi mumwe weZvapupu zvaJehovha, saka aigara achipa Joe magazini eNharireyomurindi neMukai! uye akamukoka kumusangano wechiKristu. Ari ikoko, akabatwa zvakanaka uye zvine ruremekedzo, zvekuti kubva ipapo haana kuzorega kuenda kumisangano yechiKristu. Akabvumawo kudzidziswa Bhaibheri pashure pekuudzwa nezveurongwa hwacho nemumwe murume wemuungano iyoyo.
Kunyange zvazvo aiva nezvakawanda zvaaifanira kuchinja muupenyu hwake, Joe akanyaradzwa chaizvo nezvaaidzidza, ndokutanga kushandisa zviri muBhaibheri. Semuenzaniso, akadzidza kuti upenyu chipo chinobva kuna Mwari, uye chinofanira kuremekedzwa, uye kuti kusvuta kunosvibisa muviri. (Pisarema 36:9) Saka akarega kusvuta, achitevedzera zvinotaurwa pana 2 VaKorinde 7:1 panoti: “Ngatizvichenesei pazvinhu zvose zvinosvibisa nyama.” Zvakaitwa naJoe zvakamubatsira kuva neutano uye kuchengetedza mari.
Joe akateerera zano riri muBhaibheri rekuti tinofanira kushanda kuti tiwane chekuzviriritira nacho, akabva atanga kutsvaka basa. * (1 VaTesaronika 4:11, 12) Muparidzi 2:24 inoti, “Kumunhu hapana chinhu chiri nani kupfuura kuti adye, anwe, aite kuti mweya wake ufadzwe nezvakanaka pabasa rake rakaoma.” Mufaro iwoyo unobvawo pakuzviremekedza kwatinoita, nekuti tinenge tisingaiti zvekubiridzira pabasa redu. Uye basa rakadaro rinoita kuti tikwanise kubatsira vanoshayiwa.—VaEfeso 4:28.
Cindi anoti, “vanhu vomuungano vakagamuchira” Joe uye pavakaona chido chaaiva nacho, “vamwe vakamubatsira kunyoresa kuti awane pekugara pari nani nezvimwe zvinhu zvaaifanira kuwana.” Joe akaramba achichinja mararamiro ake kuti aite zvinodiwa naMwari uye nekufamba kwenguva akazobhabhatidzwa kuva mumwe weZvapupu zvaJehovha. Iye zvino paanokurudzira vamwe kuti vawane uchenjeri hwaMwari hunowanikwa muBhaibheri, anozvitaura zvichibva pane zvakaitika kwaari.—Zvirevo 3:13, 14.
AKAZOWANA CHINANGWA CHEUPENYU
Martín akatanga kuda kuziva chinangwa cheupenyu aine makore 20. Anoti, “Ndakaongorora zvitendero zvakasiyana-siyana, ndikambotsvaka zvinodzidziswa nevanhu, ndikamboita zvemadhiragi, asi hapana chazvakandibatsira.” Akamboti garei muCalifornia, kuU.S.A., ndokuzotamira kuHawaii. Anoti, “Ndakafunga kuti ndainge ndazowana paradhiso.” Asi zvinhu zvinoyevedza zvainge zvakamupoteredza hazvina kumuwanisa zvaaitsvaka. Anoyeuka kuti, “Ndakatanga kuzvidya mwoyo zvakanyanya zvekuti ndakatombofunga kuzviuraya.” Ndipo paakazochema achiteterera kuna Mwari achiti, “Kana muriko, ndapota ndibatsireiwo kuti ndikuzivei.”
Martín akayeuka kuti akanga amboona chikwangwani chakanzi “Imba yoUmambo yeZvapupu zvaJehovha.” Akaendako kuti anopinda musangano wechiKristu. Anoti, “Ndakanga ndiine vhudzi refu nendebvu, uye ndiine mbatya dzandainge ndava nemwedzi inoverengeka ndakapfeka, asi ndakagamuchirwa zvakanaka.” Martín akabvuma kudzidza Bhaibheri uye aifamba achibva kwaaigara kumhenderekedzo achienda kune nzvimbo yaiungana vanhu vakawanda mutaundi kuti anodzidza Bhaibheri.
Martín akazowana mhinduro dzemibvunzo yake. Izvi zvakaita kuti asanyanya kuzvidya mwoyo ndokuwana mufaro wakataurwa naJesu paakati: “Vanofara vaya vanoziva zvinodiwa zvavo zvomudzimu.”—Mateu 5:3.
“Vanhu vainge vava kushamisika zvikuru nekuchinja kwandaiita”
Kushandisa mazano eBhaibheri akafanana neakabatsira Joe kwakabatsirawo Martín. Akanga ava munhu ava kushambidzika zvakanaka, uye achibatsirwa neZvapupu, akawana basa nepekugara. Akati “Vanhu vaiwanzondiona panzvimbo yaiungana vanhu mutaundi vakapedzisira vava kundiziva semunhu asina pekugara, asi panguva iyi vanhu vainge vava kushamisika zvikuru nekuchinja kwandaiita.”
Pave paya, Martín akadzokera kuArgentina, kwaakazobhabhatidzwa kuti ave mumwe weZvapupu zvaJehovha. Iye zvino anokoshesa ropafadzo yaava nayo yekubatsira vamwe vanoda kunyatsoziva Mwari kuti vawane mhinduro dzemibvunzo inokosha yeupenyu.
MATAMBUDZIKO EKUSHAYA PEKUGARA UYE UROMBO ACHANGE ASISIPO
Mumwe mushumiri waMwari ainzi Jeremiya, akasangana nematambudziko akakura muupenyu. Muvengi akanga apinda munyika mavo nechisimba ndokutapa vanhu verudzi rwake achinovaita varanda. (Mariro 1:3) Kunyange zvazvo Jeremiya akapona, akarasikirwa nezvinhu zvakawanda. Achirwadziwa, akanyengetera achiti: “Yeukai kutambudzika kwangu nokusava kwangu nomusha.”—Mariro 3:19.
Pasinei nematambudziko aakasangana nawo, Jeremiya haana kubva apererwa. Nei? Nekuti aiziva kuti Jehovha aisazombomusiya. (Jeremiya 1:8) Uyezve, aidzidza Magwaro, ayo anovimbisa kuti urombo uye kutambudzika zvichapera pozova nerugare rwechokwadi nekuchengeteka.—Pisarema 37:10, 11.
Umambo hwaMwari chete ndihwo huchaita kuti izvozvo zvizadzike, kwete zvinoedza kuitwa nevanhu. (Dhanieri 7:13, 14) Hapana mumwe akakodzera kuva Mambo weUmambo ihwohwo kunze kwaJesu Kristu, uyo akaratidza kuti aiva netsitsi kuvarombo paaiva panyika. (Ruka 7:22; 14:13) Paachange ava kutonga, “munhu akarurama achamera, uye rugare rukuru ruchavapo . . . Nokuti iye achanunura murombo anochemera kubatsirwa, pamwe chete nomunhu anotambudzika nomunhu wose asina mubatsiri. Achadzikinura mweya yavo pakudzvinyirirwa nepakuitirwa zvechisimba.”—Pisarema 72:7, 12, 14.
Jesu ainyanya kudzidzisa nezveUmambo hwaMwari. (Ruka 4:43) Akatodzidzisa vanhu kuti vanyengetere vachiti: “Umambo hwenyu ngahuuye. Kuda kwenyu ngakuitwe panyika, sezvakunoitwa kudenga.” (Mateu 6:9, 10) Upenyu huchange hwakaita sei Umambo hwaMwari pahunenge hwava kutonga panyika? Bhaibheri rinotipa nzwisa yezvahuchange hwakaita. Semuenzaniso, richitaura nezvevachatongwa neUmambo hwaMwari rinoti:
“Vachavaka dzimba vogaramo; vachadyara minda yemizambiringa vodya zvibereko zvayo. Havazovaki mumwe ogaramo; havazodyari mumwe odya. . . . Vanhu vandakasarudza vachafarira basa remaoko avo zvizere.”—Isaya 65:21, 22.
“Mumwe nomumwe achagara pasi pomuzambiringa wake, nepasi pomuonde wake, hapana angazovadederesa; nokuti muromo waJehovha wemauto wazvitaura.”—Mika 4:4.
Tariro iyoyo yechokwadi inogona kutisimbisa patinenge tiri mumatambudziko. Zvinotaurwa neBhaibheri zvinogonawo kutibatsira kuti tirarame upenyu hune chinangwa uye hunogutsa iye zvino, sezvakaitika kuna Joe, Martín nevamwe vakawanda. Zvechokwadi, Musiki wedu, Jehovha Mwari, anotivimbisa kuti: “Munhu anonditeerera achagara akachengeteka, asinganetseki nokutya dambudziko.” (Zvirevo 1:33) Dai izvozvo zvikaitikawo kwauri!
^ ndima 5 Nemhaka yemhirizhonga, kurwisana, kana kuti kutambudzwa, mamiriyoni evanhu akapedzisira asiyiswa misha yavo, vachiva vapoteri kune dzimwe nyika kana kuti kune dzimwe nzvimbo munyika mavo. Nyaya iyi yakataurwa muMukai! yaFebruary 8, 2002.
^ ndima 10 Vamwe vanhu vanenge vachida kushanda asi havakwanisi, zvimwe nemhaka yeurema, urwere, kana kuti kukwegura. Mwari haafariri “munhu asingadi kushanda.”—2 VaTesaronika 3:10.
Inzwa zvimwe
Umambo hwaMwari Huchaitei?
Ona zvichaitika kana Umambo hwaMwari hwava kutonga pasi pano.
Matambudziko Emari Uye Zvikwereti
—Bhaibheri Rinogona Kubatsira Here?
Mufaro hautengwi nemari, asi mazano mana anodzidziswa neBhaibheri anogona kukubatsira pakushandisa mari.


text:
Rovambira
Rovambira (Black mamba) imhando yennyoka inowanikwa muAfrica, kunyanya ku Sub-Saharan. Rovambira ndiyo nyoka ine muchetura hwakanyanya kusimba panyoka dzinowanikwa muAfrica. Muchirungu inonzi black mamba.Yakapiwa zita iri nokuda kwemukanwa wayo, mukanwa mutema, kwete nokuti nyoka iyi inhema.
Mamba izita rechiNdevere nechiZulu renyoka iyi. Nyoka iyi ino nyanya kuwanikwa ine wurebu wunobvira pa 2.5 metres kusvika ku 3.2 metres, asi dzimwe nguva inoreba kusvika pa 4.45 metres. Rovambira ndiyo nyoka ino nyanya ku mhanya kudarika dzose pasirose, ino kwanisa ku svika paSpidhi ye 4.32 to 5.4 metres pa second (11km/h). Ino manyirana ne bhiza riri kuzvi manyira nyore nyore.
Contents
Mifananidzo ye rovambira[chinja | edit source]
Tsika[chinja | edit source]
Rovambira ndiyo nyoka inotyiwa kupfuura dzimwe nyoka dzese muZimbabwe. Izvi zvino konzerwa neukasha hune nyoka iyi kana ichinge yashatirwa. Tiri vadiki kwai taurwa nyaya(malengends) dzekuti kune nyoka ino mira ne muswe yoku kobora panhongonya. Ino nyanya kushanda masikati. Mangwanani isati ya yenda kundo vima ino wanza kuwanikwa ichi dziya mushana mumapazi emuti. Ino gara mumabako, mumwena kana mumatombo, apo paino dzokera maneru ose kundo rara .
Kudya[chinja | edit source]
Nyoka iyi ino farira kuvhima mhuka diki, dzine ropa rino dziya zvikuru. Ino vhima masikati. Kana ichi vhima, ino zivikanwa noku simudza zvikamu zvitatu kubva muzvina zvemuviri wayo. Ino nyanya kuvhima zvi nhavira, makonzo, mbeva ne mbira. Dzimwe nguva, nyoka iyi inovhima shiri hombe dzaka ita se huku, ne matendere. Kana yaka ruma, hayi zvinetsi noku ramba yaka bata nhaphwa yayo. Ino ruma yo tevera mhuka yayo ku svika yafa, yochidya hayo. Muchetura wayo wakaipa zvokuti uno gona kuvuraya gonzo pa maminitsi mana. Kana mhuka yainenge yaruma yakada kutiza kana kurwisa, nyoka iyi ino ruma zvekare kuti mhuka yacho ikasire kufa. Senyoka dzese, rovambira ino tanga neku medza musoro wenaphwa yayo.
Kubarana kwadzo[chinja | edit source]
Pa kusanga, rovambira hadzi ino buditsa hwema hwuno kwezva hono. Hono dzin ouya nehuwandu hwadzo, zvichi enderana nehu hwandu hwadzo mudunu. Dzino rwisana, inenge yakunda ndiyo inowana mukana weku sangana nehadzi. Hadzi ino gona ku kandira mazayi anosvika ku makumi ma nomwe. Mazai aya ano tora mwedzi mitatu kuti achochonye. Nyoka dze rudzi uru idiki hadzi wanzo ku wonekwa, pamwe nekuti dzinokasira kukura. Pagore nyoka iyi inenge yatosvika pamametre maviri.
Zvino iruaya[chinja | edit source]
Ku nyoka idzi, hombe, hapana zvino nyanya kuiuraya, nyagwe ichi sangana ne zvityiso zvaka ita se shiri dzino dya mhuka, dzaka ita se makondo enyoka. Kana dzichiri doko dzinenge dziri munjodzi yoku dyiwa ne dzimwe nyoka, dzakaita se mhungu.Vanhu vo vano uraya nyoka idzi no kuda kokutya. Imwe mhuka ino farira kudya nyoka idzi, i dzvoro (moongose). Mhuka iyi ine muviri unogona kurwisana ne mucheturo wenyoka dzemu Afrika, zvino ita kuti ive inove muvengi mukuru wenyoka.
Dzviviro[chinja | edit source]
Kana ya tangwa, rovambira rino tora chimiro chayo, cha iyine mbiri nacho. Ino mira ne musve, yaka simudza chikamu chino pfura hafu yomu viri wayo. Yo vura moromo wayo unotyisa. Ino farira kutarisana nemu vengi wayo pameso. Izvi ino itira ku tyityidzira muvengi wayo. Ino sarura kutiza, asi kana yaka tsamwa ino ruma zvaka petwa. Mucheturo wayo uno uraya mhunu mukuru mukati mezuva rimwe chete, uye uno njandayisa mukati ne awa rimwe chete.
Kumanya[chinja | edit source]
Nyoka iyi ndiyo ino manya kudarika dzose pasirino. Ino manya zvo kusiya munhu pamusoro pechinambwe chidiki. Ino svika pa 11km/h kusvikira ku 20km/h. Uye paku bhagamura ndiyo zvekare ino tonga.


text:
Kuzvambura maiguru nayo mboro nyoro mukoma varikubasa! Hana yakati bha kurova, pandakatii baa food yandainge ndairwa patable. Nechemumoyo ndakangoti, aya ndiwo mashura chaiwo.
Kukasafiwa ,ndini ndinofa nemuchetura. Hazvaisashamisa nekuti nguva dzose mukoma vasipo maiguru vaindipakurira kaspede, kana kutoshaya zvachose. Maiguru vanga vakandimaka zvekuti, vakatombosvika pakuda kundidzosa kumusha vachiti hee haateerere ,anehusimbe haadi kutsvaga basa. Zvemusi uyu ndakangoti hamheno. Ndakaigarira rice nechicken zvanga zviri so appetizing, neka salad padivi. Ka coca cola kari pa side.Ndapedza kudya ndakageza ndookuchinja semunhu aida kupinda mutown.
Ndavakutobuda ndakanzwa , “nhai bamunini ko zvamunenge mavekutobuda Siyai mandigadzirirawo bulb rangu ini ndichinogeza, mungazononoka kudzoka.”
Ndakabva ndaenda kubedroom kwavo ndikatrya kubakisa light zveshuwa harina kubaka. Ndakakwira pastool yaivamo ndookubvisa bulb. Hapana kupera kana 2 minutes munhu achigeza ndakanzwa door bheu, ndikati “ah maiguru handisi kuona problem, bulb harina kutsva.Maybe zvaakutoda electrician atarise wiring yacho.”
Ivo ndokuti,”zviri kwaaniko bamnini? Harina kutsva ndini zvangu ndadhingura magetsi.” Pandakati cheu ndakaona maiguru vasina kumonera towel kana kupfeka hembe. Hana yakati bha ndokusvetuka pa stool pandaiva ndakakwira ndikati,” zvino mandishevedzerei nhai
maiguru pasina problem?” Vakabva vauya close neni ndokuti ,” ndanga ndichida kuti mumbogarawo mukoma wenyu nhaka zvanhasi chete. I’m so lonely since akaenda
kuBulawayo. Ndoita nzara imi vadyi venhaka muripo? ” Hana yangu yakatanga kubika manhanga.


text:
CHIKAMU 8
VaIsraeri Vanopinda muKenani
Joshua anotungamirira vaIsraeri pakukunda Kenani. Jehovha anopa vatongi simba rokununura vanhu vake pakudzvinyirirwa
MAZANA emakore vaIsraeri vasati vapinda muKenani, Jehovha akavimbisa kupa nyika iyoyo kuvana vaAbrahamu. Panguva ino vachitungamirirwa naJoshua, vaIsraeri vakanga vava pedyo nokutora Nyika Yakapikirwa.
Mwari akanga atonga vaKenani sevanhu vakakodzera kuparadzwa. Vakanga vazadza nyika yacho nounzenza hunosemesa uyewo kuteura ropa neutsinye. Nokudaro, maguta evaKenani aizokundwa nevaIsraeri aifanira kuparadzwa zvachose.
Zvisinei, vasati vapinda munyika yacho, Joshua akatuma vasori vaviri vakanogara muguta reJeriko nomumwe mukadzi ainzi Rakabhi. Akapinza vasori vacho mumba make uye akavachengetedza kunyange zvazvo aiziva kuti vaiva vaIsraeri. Rakabhi aitenda muna Mwari wevaIsraeri, nokuti akanga anzwa zvakaitwa naJehovha achiponesa vanhu vake. Akaita kuti vasori vacho vamupikire kuti iye neveimba yake vaisazourayiwa.
Pave paya, vaIsraeri pavakapinda muKenani kuti varwise Jeriko, Jehovha akaita chishamiso chokuti masvingo eJeriko akoromoke. Mauto aJoshua akaita chipitipiti achipinda ndokuparadza guta racho asi haana kuuraya Rakabhi neveimba yake. Zvadaro, mumakore matanhatu mauto achirwisa nokukurumidza, Joshua akakunda zvikamu zvikuru zveNyika Yakapikirwa. Pashure paizvozvo, nyika yacho yakagoverwa kumadzinza evaIsraeri.
Ava pedyo nokupedza basa rake raaiitira Mwari kwenguva refu, Joshua akaunganidza vanhu. Akadzokorora navo zvakanga zvaitirwa madzibaba avo naJehovha uye akavakurudzira kuti vashumire Jehovha. Zvisinei, pashure pokunge Joshua nevamwe varume vakuru vaaishanda navo vafa, vaIsraeri vakasiya Jehovha kuti vashumire vanamwari venhema. Kwemakore 300, rudzi rwacho haruna kuramba ruchiteerera mitemo yaJehovha. Panguva iyoyo, Jehovha akabvumira vavengi vevaIsraeri, vakadai sevaFiristiya, kuti vavadzvinyirire. Asi vaIsraeri pavaidana kuna Jehovha kuti avabatsire, aigadza vatongi kuti vavaponese. Vatongi vacho vose vakasvika ku12.
Nguva yeVatongi inotaurwa mubhuku reVatongi yakatanga naOtinieri uye yakaguma naSamsoni, murume akanga aine simba kupfuura vose vakanga vararama. Chokwadi chinokosha chinoratidzwa charatidzwazve munhoroondo iyi inonakidza chakanyorwa mubhuku reBhaibheri reVatongi ndeichi: Kuteerera Jehovha kunounza zvikomborero, uye kusateerera kunounza matambudziko.


text:
Chiwumbiko
Muchidzidzo chePimanyika, chiwumbiko kana shepi (Shape kuEnglish) chinoonekwa muganhu wacho, chine mupimo unodudza kukura kwachakaita. Chiumbwa inogona kunge ine nzenda imwe, nzenda mbiri kana nzenda nhatu. Nokumwe kutaura tinagti chiumbiko - structure.
Muchidzidzo chePimanyika, chiumbwa dzinosanganisira: mutsetse, munyonya, mutsendo iyo inokwanisa kushandiswa kutsanangudza dzimwe mhando dzechiumbwa dzisiri nyore kutsangudza. Zvuimbwa zvinotaurwa zvanyanya zvinowanikwa muchinyorwa Pimanyika.
Mamwe Mazwi[chinja | edit source]
Kuwumba (mould, form).
Form (i.e body) muturu; mugomu??.


text:
“Kununurwa Kwenyu Kuri Kuswedera Pedyo”!
“Mirai muti twasu, musimudze misoro yenyu, nokuti kununurwa kwenyu kuri kuswedera pedyo.”—RUKA 21:28.
NZIYO: 133, 43
1. Chii chakaitika muna 66 C.E.? (Ona mufananidzo uri panotangira nyaya ino.)
FUNGIDZIRA uchigara muJerusarema mugore ra66 C.E. Une zvakawanda zvawaona zvichiitika. Mukuru mukuru weRoma, Florus, atora nechisimba matarenda 17 papfuma inokosha yetemberi. Izvi zvinoshatirisa vaJudha zvokuti vanotanga kuuraya mauto eRoma ari muJerusarema, uye vanoti havachadi kutongwa neRoma. Asi Roma hairambi yakanyarara. Mwedzi mitatu isati yapera, masoja eRoma 30 000 anodzoka achitungamirirwa nagavhuna weRoma anotonga Siriya anonzi Cestius Gallus. Masoja acho anobva apinda muJerusarema, uye vapanduki vechiJudha vanotiza vohwanda mutemberi. Zvadaro, masoja eRoma anotanga kuchera rusvingo rwetemberi. Guta rose rinotanga kutya. Unonzwa sei pauri kuona zvose izvi zvichiitika?
2. VaKristu vaifanira kuitei mugore ra66 C.E., uye chii chakaita kuti vakwanise kuita izvozvo?
2 Zvimwe wabva wayeuka mashoko aJesu ari muEvhangeri yaRuka okuti: “Pamunoona Jerusarema rakombwa nemauto akadzika misasa, panguva iyoyo zivai kuti rava kuda kuitwa dongo.” (Ruka 21:20) Jerusarema rakakombwa nemasoja akawanda, saka wava kunetseka kuti uchateerera sei zvakataurwa naJesu paakati: “Panguva iyoyo vari muJudhiya ngavatange kutizira kumakomo, nevaya vari mukati maro ngavabude, uye vaya vari kumaruwa ngavarege kupinda mariri.” (Ruka 21:21) Asi panobva pangoitika chimwe chinhu chinoshamisa. Masoja eRoma ava kutanga kubuda achienda. Mazuva ekurwisa kwevaRoma ari “kutapudzwa” sezvakanga zvataurwa. (Mat. 24:22) Iye zvino wava kukwanisa kuteerera zvakataurwa naJesu. Unobva watizira kumakomo ari mhiri kweRwizi rwaJodhani nevamwe vaKristu vakatendeka vari muguta nemunzvimbo dzakapoteredza. * Muna 70 C.E., rimwe uto reRoma rinobva rauya muJerusarema roparadza guta racho. Asi iwe wapona nokuti wakateerera zvakataurwa naJesu.
3. Munguva pfupi iri kuuya, vaKristu vachasangana nemamiriro ezvinhu akaita sei, uye tichakurukurei munyaya ino?
3 Munguva pfupi pfupi iri kuuya, mumwe nemumwe wedu achasangana nemamiriro ezvinhu akafanana neaya. Jesu haana kungonyevera vaKristu nezvekuparadzwa kweJerusarema, asi akaratidzawo kuti zvakaitika panguva iyoyo zvakafanana nezvichaitika pachatanga “kutambudzika kukuru.” (Mat. 24:3, 21, 29) Chinofadza ndechokuti “boka guru” revanhu richapona pachaitika dambudziko iri munyika yose. (Verenga Zvakazarurwa 7:9, 13, 14.) Zvinokosha chaizvo kuti tizive zvinotaurwa neBhaibheri nezvezvinhu izvi. Tinofanira kuzviziva nokuti zvine chokuita nokuponeswa kwedu. Ngatikurukurei zvinhu izvi zvichaitika munguva yemberi.
MATANGIRO ACHAITA KUTAMBUDZIKA KUKURU
4. Kutambudzika kukuru kuchatanga sei uye chii chichaita kuti izvozvo zviitike?
4 Kutambudzika kukuru kuchatanga sei? Bhuku raZvakazarurwa rinotaura kuti kuchatanga nokuparadzwa kuchaitwa “Bhabhironi Guru.” (Zvak. 17:5-7) Zvakakodzera chaizvo kuti zvitendero zvose zvenhema zvifananidzwe nehure! Vafundisi vakaita ufeve nevatungamiriri venyika ino yakaipa. Pane kuti vatsigire Jesu neUmambo hwake, vari kutotsigira hurumende dzevanhu uye vanorega kutevedzera mirayiro yaMwari kuti vave nezvinzvimbo mune zvematongerwo enyika. Zvavanoita zvakasiyana chaizvo nezvinoitwa nevakazodzwa avo vakachena uye vakaita semhandara. (2 VaK. 11:2; Jak. 1:27; Zvak. 14:4) Asi ndiani achaparadza Bhabhironi Guru? Jehovha Mwari achaisa “kufunga kwake” mumwoyo ‘yenyanga gumi dzechikara chitsvuku.’ Nyanga idzi dzinomirira hurumende dzose dziri kutsigira Sangano Romubatanidzwa Wenyika Dzepasi Pose, iro rinofananidzwa ‘nechikara chitsvuku.’—Verenga Zvakazarurwa 17:3, 16-18.
5, 6. Tinoziva sei kuti kuparadzwa kuchaitwa Bhabhironi Guru hakurevi kuti vanhu vose varimo vachabva vafawo?
5 Saka tingati here kuparadzwa kuchaitwa zvitendero zviri muBhabhironi Guru ndikowo kufa kuchaita vanhu vose vari muzvitendero izvozvo? Zvingasareva hazvo kudaro. Jehovha akafemera muprofita Zekariya kuti anyore zvichaitika panguva iyoyo. Nhoroondo yacho inotaura nezvemumwe munhu aimbova muchitendero chenhema ichiti: “Iye achati, ‘Handisi muprofita. Ndiri munhu anorima ivhu, nokuti munhu wepanyika akanditenga ndichiri muduku.’ Mumwe achati kwaari, ‘Ko maronda aya ari pauri pakati pemaoko ako ndeei?’ Iye achati, ‘Ndeaya andakarohwa ndiri muimba yevanondida kwazvo.’” (Zek. 13:4-6) Saka zvinoita sokuti vamwe vafundisi vachasiya zvitendero zvavo uye vacharamba kuti vaimbova nhengo dzezvitendero izvozvo zvenhema.
6 Zvinhu zvichange zvakamira sei kuvanhu vaMwari panguva iyoyo? Jesu akati: “Chokwadi, kudai mazuva iwayo asina kutapudzwa, hapana munhu aizoponeswa; asi mazuva iwayo achatapudzwa nokuda kwevakasarudzwa.” (Mat. 24:22) Sezvatakurukura, mugore ra66 C.E. mazuva okutambudzika muJerusarema ‘akatapudzwa.’ Izvozvo zvakapa mukana wokuti vaya ‘vakasarudzwa,’ ivo vaKristu vakazodzwa, vatize muguta racho nenzvimbo dzakapoteredza. Izvi zvichaitikawo munguva yemberi. Chikamu chokutanga chokutambudzika kukuru ‘chichatapudzwa nokuda kwevakasarudzwa.’ Hurumende dzinomirirwa ‘nenyanga gumi’ hadzizobvumirwi kutsakatisa vanhu vaMwari. Saka zvinhu zvichamboti dzikamei.
NGUVA YOKUEDZWA NEYOKUTONGWA
7, 8. Pashure pokunge masangano echitendero chenhema aparadzwa, pachava nemukana wei uye vanhu vaMwari vacharatidza sei kuti vakasiyana nevamwe vose?
7 Chii chichaitika kana masangano echitendero chenhema aparadzwa? Ichava nguva yokuti tinyatsoratidza zvatiri chaizvo. Vakawanda vachatsvaka kudzivirirwa nemasangano evanhu ayo anofananidzwa ‘nematombo makuru omumakomo.’ (Zvak. 6:15-17) Asi vanhu vaMwari vachatizira kuna Jehovha kuti vadzivirirwe. Masoja eRoma paakambobuda muJerusarema, yakanga isiri nguva yokuti vaJudha vakawanda vachitendeuka kuva vaKristu. Yaiva nguva yokuti vaya vakanga vatova vaKristu vabude muJerusarema sezvavakanga vaudzwa. Saka hatingatarisiriwo kuti kutapudzwa kuchaitwa mazuva okutambudzika kukuru kuchaguma nokutendeuka kwevanhu vakawanda. Iyi ichava nguva yokuti vaKristu vose vechokwadi varatidze kuti vanoda Jehovha uye vatsigire hama dzaKristu.—Mat. 25:34-40.
8 Hatinyatsozivi zvose zvichaitika panguva iyi yomuedzo, asi upenyu hunofanira kunge huchange hwakaoma uye zvichatoda kuti tizvipire. VaKristu vaiva muJerusarema vaifanira kusiya zvinhu zvavo uye vaifanira kutsungirira mamiriro ezvinhu akaoma kuti vapone. (Mako 13:15-18) Tichabvuma here kurasikirwa nepfuma yedu kuitira kuti tirambe takatendeka? Tichange takagadzirira here kuita zvose zvichatibatsira kuti tirambe takavimbika kuna Jehovha? Pafunge! Panguva iyoyo, ndisu chete ticharamba tichinamata Mwari pasinei nokuoma kwezvinhu, sezvakangoitawo muprofita Dhanieri.—Dhan. 6:10, 11.
9, 10. (a) Vanhu vaMwari vachazivisa mashoko okuti chii panguva yokutambudzika kukuru? (b) Vavengi vevanhu vaMwari vachabva vaita sei?
9 Iyi ichange isisiri nguva yokuparidza “mashoko akanaka oumambo.” Nguva yokuita izvozvo inenge yatopfuura. “Kuguma” kunenge kwava kusvika! (Mat. 24:14) Vanhu vaMwari vachange vava kuzivisa mashoko anorwadza ekuparadzwa kwevanhu. Izvi zvinogona kusanganisira kuzivisa mashoko okuti nyika yakaipa yaSatani yava kuda kuguma. Bhaibheri rinofananidza mashoko iwayo nechimvuramabwe parinoti: “Chimvuramabwe chikuru chine matombo, rimwe nerimwe riine uremu hunenge hwetarenda chakawira vanhu chichibva kudenga, uye vanhu vakamhura Mwari nokuda kwedambudziko rechimvuramabwe, nokuti dambudziko racho rakanga rakakura kwazvo.”—Zvak. 16:21.
10 Vavengi vedu vachanzwa mashoko iwayo. Jehovha Mwari akafemera muprofita Ezekieri kunyora zvichaitwa naGogi weMagogi, iwo mubatanidzwa wenyika dzakasiyana-siyana, achiti: “Zvanzi naChangamire Ishe Jehovha, ‘Zvino pazuva iroro pfungwa dzichauya mumwoyo mako, uye uchafunga zano rinokuvadza; uye uchati: “Ndichakwira kunorwisana nenyika yokumaruwa. Ndichasvika kune vaya vasina chinovanetsa, vanogara vakachengeteka, vose zvavo vanogara vasina rusvingo, uye havana kana muzariro nemasuo.” Uchazviita kuti uwane zvinopambwa zvizhinji uye kuti upambe kwazvo, kuti ruoko rwako rudzoswe panzvimbo dzakaparadzwa dzava kugarwazve neparudzi rwakaunganidzwa ruchibva kune mamwe marudzi, ruya ruri kuunganidza pfuma nezvinhu, rwevaya vari kugara pakati penyika.’” (Ezek. 38:10-12) Vanhu vaMwari vachange vakasiyana nevanhu vose, zvichiita sokuti “vari kugara pakati penyika.” Izvi zvichaita kuti Gogi ashatirwe chaizvo. Anenge ava kuda kurwisa vaKristu vakazodzwa pamwe neshamwari dzavo.
11. (a) Tinofanira kuzivei nezvemaitikiro achaita zvinhu panguva yekutambudzika kukuru? (b) Vanhu vachaita sei pavachaona zviratidzo kudenga?
11 Chii chichabva chaitika? Bhaibheri haritauri kuti zviitiko izvi zvichange zvichitevedzana sei, asi kunenge kuti zvimwe zvacho zvichatanga kuitika zvimwe zvacho zvichiri kuitika. Jesu akaprofita nezvokuguma kwemamiriro ezvinhu epanguva ino achiti: “Kuchava nezviratidzo pazuva nepamwedzi nepanyeredzi, uye kurwadziwa kwazvo kwemarudzi panyika, asingazivi nzira yokubuda nayo nokuda kwokutinhira kwegungwa nokusagadzikana kwaro, vanhu vachipera simba nokutya uye nokutarisira zvinhu zvinouya pamusoro penyika inogarwa; nokuti masimba okudenga achazununguswa. Panguva iyoyo vachaona Mwanakomana womunhu achiuya ari mugore aine simba nokubwinya kukuru.” (Ruka 21:25-27; verenga Mako 13:24-26.) Kuzadziswa kwouprofita ihwohwo kucharevawo here kuti mudenga ratinoona nemaziso muchava nezviratidzo uye zvinhu zvinotyisa? Tinofanira kumirira, toona kuti zvichafamba sei. Asi chatinoziva ndechokuti vavengi vaMwari vachavhunduka chaizvo pavachaona zviratidzo izvi.
12, 13. (a) Chii chichaitika Jesu paachauya “aine simba nokubwinya kukuru”? (b) Vashumiri vaMwari vachaita sei panguva iyoyo?
12 Chii chichaitika Jesu paachauya “aine simba nokubwinya kukuru”? Achapa mubayiro kune vakatendeka uye acharanga vaya vanenge vasina kutendeka. (Mat. 24:46, 47, 50, 51; 25:19, 28-30) Munhoroondo iri muna Mateu, Jesu akataura mufananidzo wemakwai nembudzi paaipedzisa kutaura nezvechiratidzo chokuvapo kwake nechokuguma kwemamiriro ezvinhu epanguva ino. Akati: “Mwanakomana womunhu paanosvika achibwinya, aine ngirozi dzose, achabva agara pachigaro chake choumambo chinobwinya. Zvino marudzi ose achaunganidzwa pamberi pake, uye achaparadzanisa vanhu mumwe achibva kune mumwe, sokuparadzanisa kunoita mufudzi makwai nembudzi. Zvino achaisa makwai kuruoko rwake rworudyi, asi mbudzi kuruboshwe rwake.” (Mat. 25:31-33) Makwai nembudzi zvichatongwa sei? Jesu akapedzisa mufananidzo uyu achiti: “Zvino ava [mbudzi] vachaenda mukugurwa kusingaperi, asi vakarurama muupenyu husingaperi.”—Mat. 25:46.
13 Vanhu vanofananidzwa nembudzi vachaita sei pavachaziva kuti ‘vachagurwa nekusingaperi’? ‘Vachazvirova vachichema.’ (Mat. 24:30) Asi hama dzaKristu pamwe neshamwari dzavo dzakatendeka vachaita sei panguva iyoyo? Vaine kutenda kwakasimba muna Jehovha neMwanakomana wake Jesu Kristu, vachateerera murayiro waJesu wokuti: “Panotanga kuitika zvinhu izvi, mirai muti twasu, musimudze misoro yenyu, nokuti kununurwa kwenyu kuri kuswedera pedyo.” (Ruka 21:28) Chokwadi tichange tisina chokutya nekuti tinenge tichiziva kuti tichapona.
KUPENYA ZVAKAJEKA MUUMAMBO
14, 15. Kuunganidzwa kupi kuchaitika, Gogi weMagogi paachatanga kurwisa vanhu vaMwari, uye kunosanganisirei?
14 Chii chichaitika Gogi weMagogi paachatanga kurwisa vanhu vaMwari? Evhangeri yaMateu neyaMako dzinotaura zvichaitika dzichiti: “[Mwanakomana womunhu] achatuma ngirozi uye dzichaunganidza vakasarudzwa vake vachibva kumhepo ina, kubvira kumugumo wenyika kusvikira kumugumo wedenga.” (Mako 13:27; Mat. 24:31) Kuunganidzwa uku handiko kuya kunoitika panotanga kusarudzwa vaKristu vakazodzwa uyewo hakurevi kuiswa chisimbiso chokupedzisira kunoitwa vakazodzwa vanenge vachiri panyika. (Mat. 13:37, 38) Chisimbiso ichi chinenge chatoiswa kutambudzika kukuru kusati kwatanga. (Zvak. 7:1-4) Saka kuunganidzwa kupi kwaitaurwa naJesu? Iyi ichange iri nguva yokuti vakazodzwa vanenge vachiri panyika vapiwe mubayiro wavo wokudenga. (1 VaT. 4:15-17; Zvak. 14:1) Izvi zvichaitika pane imwe nguva pashure pokunge Gogi weMagogi atanga kurwisa vanhu vaMwari. (Ezek. 38:11) Zvadaro, mashoko aJesu achazadziswa okuti: “Panguva iyoyo vakarurama vachapenya zvakajeka sezuva muumambo hwaBaba vavo.”—Mat. 13:43. *
15 Vanhu vakawanda vari mumachechi anozviti ndeechiKristu vanodavira kuti vaKristu vachaenda kudenga vaine miviri yavo yenyama. Vanofungawo kuti vachatoona Jesu achiuya kuzotonga nyika. Asi Bhaibheri rinonyatsoratidza kuti kudzoka kwaJesu hakuoneki parinoti: “Chiratidzo choMwanakomana womunhu chichaoneka kudenga” uye kuti Jesu achauya “ari pamakore okudenga.” (Mat. 24:30) Bhaibheri rinotaurawo kuti “nyama neropa hazvingagari nhaka youmambo hwaMwari.” Saka vaya vachaenda kudenga vachatanga ‘vachinjwa munguva dukuduku, mukubwaira kweziso, mukurira kwebhosvo rokupedzisira.’ * (Verenga 1 VaKorinde 15:50-53.) Saka vakazodzwa vakatendeka vachange vari panyika, vachaunganidzwa vose munguva pfupi pfupi.
16, 17. Chii chinofanira kutanga chaitika muchato weGwayana usati waitwa kudenga?
16 Vane 144 000 vose pavanenge vava kudenga, muchato weGwayana uchapedzisa kugadzirirwa. (Zvak. 19:9) Asi pane chimwe chinhu chichaitika muchato iwoyo unofadza usati watanga. Yeuka kuti vakazodzwa vanenge vachiri panyika pavanenge vasarirwa nenguva pfupi kuti vaende kudenga, Gogi acharwisa vanhu vaMwari. (Ezek. 38:16) Izvi zvichaguma nei? Kana pari panyika, vanhu vaMwari vachaita sokuti havana anovadzivirira. Vachateerera mirayiridzo yakapiwa vanhu mumazuva aMambo Jehoshafati yokuti: “Hamuzofaniri henyu kurwa. Mirai munzvimbo dzenyu, murambe makamira, muone kuponeswa kwamuchaitwa naJehovha. Haiwa imi vaJudha nevomuJerusarema, musatya kana kuvhunduka.” (2 Mak. 20:17) Asi zvinhu zvichange zvakamira sei kudenga? Ichitaura nezvenguva iyo vakazodzwa vose vanenge vava kudenga, Zvakazarurwa 17:14 inoti vavengi vevanhu vaMwari ‘vacharwa neGwayana, asi, nokuti iro ndiShe wemadzishe naMambo wemadzimambo, Gwayana richavakunda. Uyewo, vaya vakadanwa, vakasarudzwa uye vakatendeka vari pamwe chete naye vachakundawo.’ Jesu pamwe chete nevane 144 000 vaachatonga navo kudenga, vachauya kuti vanunure vanhu vaMwari panyika.
17 Kununurwa ikoko kuchaguma nokurwiwa kwehondo yeAmagedhoni uye hondo iyi ichaita kuti zita dzvene raJehovha rikudzwe. (Zvak. 16:16) Panguva iyoyo, vanhu vose vanofananidzwa nembudzi “vachaenda mukugurwa kusingaperi.” Nyika yose ichange isisina uipi uye boka guru revanhu richapona pachikamu chokupedzisira chokutambudzika kukuru. Kana zvose izvi zvaitika, muchato weGwayana unotaurwa mubhuku raZvakazarurwa uchabva watanga. (Zvak. 21:1-4) * Vanhu vose vanenge vasara panyika vachawana makomborero anobva kuna Mwari. Muchato iwoyo uchanakidza chaizvo! Tinongoti dai zuva racho rachisvika.—Verenga 2 Petro 3:13.
18. Tichifunga nezvekuzadziswa kwava kuda kuita zvinhu zvakataurwa neBhaibheri, tinofanira kutsunga kuitei?
18 Tichifunga nezvezviitiko izvi zviri mberi, mumwe nemumwe wedu anofanira kuitei? Muapostora Petro akafemerwa kunyorwa kuti: “Zvinhu zvose izvi zvazvichanyungudutswa kudaro, imi munofanira kuva vanhu vorudzii pamabasa matsvene omufambiro nemabasa okuzvipira kuna Mwari, muchimirira uye muchiramba muchinyatsofunga nezvokuvapo kwezuva raJehovha . . . Nokudaro, vadiwa, zvamakamirira zvinhu izvi, itai zvose zvamunogona kuti muwanikwe naye pakupedzisira musina ruvara uye musina gwapa, muine rugare.” (2 Pet. 3:11, 12, 14) Saka ngatitsungei kuramba takachena pakunamata, tichitsigira Mambo Worugare.
^ ndima 2 Ona Nharireyomurindi yaApril 15, 2012, mapeji 25-26.
^ ndima 15 Vakazodzwa vanenge vari vapenyu panguva iyoyo havazoendi kudenga nemiviri yavo yenyama. (1 VaK. 15:48, 49) Zvinoita sokuti miviri yavo yenyama ichanyangarika sezvakaita waJesu.
^ ndima 17 Pisarema 45 rinoratidzawo kutevedzana kuchaita zvinhu panguva iyoyo. Mambo achatanga arwa hondo, muchato wobva wazoitika.


text:
Vakazvipa Nemwoyo Unoda—kuGhana
PANE hama kana hanzvadzi dzaunoziva here dzakatamira kune imwe nyika kunodiwa vaparidzi veUmambo vakawanda? Wakambozvibvunza here kuti: ‘Chii chinovakurudzira kuti vatamire kune imwe nyika? Vanogadzirira sei kuti vaite ushumiri hwakadaro? Ndingakwanisawo here kuita ushumiri uhwu? Kuti tiwane mhinduro dzakanaka dzemibvunzo iyoyo, tinofanira kutaura nehama nehanzvadzi idzi. Saka ngatiitei izvozvo.
CHII CHINOVAKURUDZIRA?
Chii chakaita kuti mutange kufunga nezvekuenda kunoshumira kune imwe nyika kunodiwa vaparidzi vakawanda? Amy, uyo ava nemakore ekuma35, anobva kuUnited States, anoti: “Kwemakore, ndaifunga nezvekuenda kunoshumira kune imwe nyika, asi zvaiita sekuti ndaisazombozvigona.” Chii chakachinja maonero ake? Anoti, “Muna 2004 mumwe murume nemudzimai vaiva mapiyona kuBelize vakandikoka kuti ndivashanyire uye ndimbopayona navo kwemwedzi mumwe chete. Ndakaenda uye ndakazvifarira! Papera gore, ndakatamira kuGhana kuti ndinoshumira ikoko sapiyona.”
Makore apfuura, Stephanie, uyo ava kusvitsa makore 30 uye achibva kuUnited States, akanyatsotarisa mamiriro ake ezvinhu ndokubva ati nechemumwoyo: ‘Ndine utano hwakanaka uye handina wekuriritira. Kutaura chokwadi, ndingadai ndiri kutoitira Jehovha zvakawanda kupfuura zvandiri kuita iye zvino.’ Kunyatsoongorora mamiriro ake ezvinhu kwakaita kuti aende kuGhana kuti awedzere ushumiri hwake. Filip naIda, mapiyona ane makore ekuma40 vanobva kuDenmark, vaigara vachifunga nezvekutamira kundima inodiwa vaparidzi vakawanda. Vakatsvaga nzira dzekuzadzisa chinangwa chavo. Filip anoti, “Pakamuka mukana wacho zvakaita sekuti Jehovha akatiudza kuti: ‘Ndiwo mukana wacho uyu!’” Muna 2008 vakatamira kuGhana uye vakashumira ikoko kwemakore anopfuura matatu.
Hans naBrook, murume nemudzimai vanopayona, avo vava nemakore ekuma30, vari kushumira kuUnited States. Muna 2005 vakabatsira vanhu pakaitika dutu rainzi Hurricane Katrina. Vakazonyorera kuti vaite basa rekuvaka kune dzimwe nyika asi havana kushevedzwa. Hans anoti, “Takabva tanzwa hurukuro pagungano yaitaura kuti Mambo Dhavhidhi paakanzi aisazovaka temberi akazvigamuchira, uye akachinja chinangwa chake. Pfungwa iyoyo yakatibatsira kuti tione kuti hazvina kuipa kuchinja zvinangwa zvedu zvine chekuita nekunamata.” (1 Mak. 17:1-4, 11, 12; 22:5-11) Brook anowedzera kuti, “Jehovha aida kuti tigogodze pane rimwe suo.”
Shamwari dzavo padzakavaudza kunakidzwa kwadzaiitwa nekushumira kune dzimwe nyika, Hans naBrook vakakurudzirwa kuti vaedze kunopayona kune imwe nyika. Muna 2012 vakaenda kuGhana uye vakakwanisa kushumira ikoko kwemwedzi mina vachibatsira ungano yemutauro wemasaini. Kunyange zvazvo vaifanira kudzokera kuUnited States, kushumira kwavakaita kuGhana kwakawedzera chido chavo chekuramba vachiisa zvinhu zvine chekuita neUmambo pekutanga. Vakazobatsirawo pakuvaka hofisi yebazi reMicronesia.
KUTORA MATANHO EKUTI VAZADZISE CHINANGWA CHAVO
Makagadzirira sei kuti munoshumira kunodiwa vaparidzi vakawanda? Stephanie anoti: “Ndakatsvakurudza munyaya dzemuNharireyomurindi dzinotaura nezvekushumira kunodiwa vaparidzi vakawanda. * Ndakataurawo nevakuru vemuungano medu uye mutariri wedunhu nemudzimai wake nezvechido changu chekunoshumira kune imwe nyika. Chinonyanya kukosha ndechekuti ndaigara ndichiudza Jehovha nezvechinangwa changu.” Panguva imwe chete, Stephanie akaramba achiita kuti asava nezvinhu zvakawanda muupenyu, izvo zvakaita kuti akwanise kuchengeta mari yaaizoshandisa ari kune imwe nyika.
Hans anoti: “Tainyengetera kuna Jehovha kuti atitungamirire nekuti taida kuenda kwaaida kuti tiende. Patainyengetera, taitaurawo zuva chairo rataida kutanga kuita zvataironga.” Hans naBrook vakanyora tsamba kumapazi mana. Pavakawana mhinduro yakanaka zvikuru kubva kubazi reGhana, vakaenda ikoko vachida kunogara kwemwedzi miviri. Hans anoti, “Takanakidzwa chaizvo nekushanda neungano yacho zvekuti takazowedzera nguva yatakagara ikoko.”
George naAdria, murume nemudzimai vekuCanada vava kuda kusvitsa makore 40, vakaramba vachiyeuka kuti Jehovha anokomborera zvisarudzo zvakanaka, kwete vavariro dzakanaka chete. Saka vakatora matanho ekuti vazadzise chinangwa chavo. Vakataura nehanzvadzi yaishumira kunzvimbo inodiwa vaparidzi vakawanda muGhana uye vakaibvunza mibvunzo yakawanda. Vakanyorawo tsamba kubazi reCanada uye reGhana. Adria anoti: “Takatsvaga dzimwe nzira dzekuita kuti tisava nezvinhu zvakawanda muupenyu.” Zvisarudzo izvozvo zvakaita kuti vakwanise kutamira kuGhana muna 2004.
KUKUNDA MATAMBUDZIKO
Matambudziko api amakasangana nawo pamakaenda kunodiwa vaparidzi, uye makaakunda sei? Dambudziko rakatanga kusangana naAmy raiva rekusuwa kumba. “Zvinhu zvese zvakanga zvakasiyana nezvandakanga ndajaira.” Chii chakamubatsira? “Kufonerwa nevemumhuri vachitaura kuonga kwavaiita ushumiri hwangu kwakandibatsira kuti ndirambe ndichiyeuka kuti nei ndakanga ndatamira kuno. Ini nevemumhuri mangu takazotanga kutaura tese tichionana pavhidhiyo. Zvaisaita sekuti vari kure nekuti taigona kuonana.” Amy anotaura kuti kushamwaridzana neimwe hanzvadzi yemunyika macho ine ruzivo rwakawanda kwakamubatsira kuti anzwisise tsika dzakasiyana-siyana. “Shamwari yangu ndiye munhu wandaibvunza pese pandaisanzwisisa zvaiitwa nevamwe vanhu. Akandibatsira kuziva zvandaifanira kuita nezvandaisafanira kuita, uye zvakandibatsira kuti ndiite ushumiri hwangu ndichifara.”
George naAdria vanotaura kuti pavakatamira kuGhana, vakanzwa sekuti vakanga vadzokera kumakore ekare. “Pane kushandisa muchina wekuwachisa, taishandisa mabhaketi. Zvaiita sekuti nguva yataimbotora pakubika yainge yava kupetwa ka10 neyatakanga tava kutora,” anodaro Adria. “Asi papera chinguva, zvinhu zvaiita sekuti zvakaoma zvakanga zvatojairika.” Brook anoti: “Pasinei nematambudziko atinosangana nawo isu mapiyona, tinorarama upenyu hunogutsa. Tikabatanidza zvinhu zvese zvinokurudzira zvatakasangana nazvo, tinova nezvakawanda zvinofadza zvekuyeuka nezvazvo.”
USHUMIRI HWACHO HUNE MUBAYIRO
Chii chinoita kuti mude kukurudzira vamwe kuti vaitewo ushumiri uhwu? Stephanie anoti: “Zvinofadza kuparidzira mundima yaunosangana nevanhu vanoda kuziva chokwadi zvekuti vanoda kudzidza newe Bhaibheri mazuva ose. Kuenda kunoshumira kunodiwa vaparidzi vakawanda ndicho chimwe chezvisarudzo zvakanakisisa zvandakaita!” Muna 2014, Stephanie akachata naAaron, uye parizvino vari kushumira pabazi reGhana.
“Zvinonakidza chaizvo,” anodaro Christine, piyona anobva kuGermany, uyo angoti pfuurei makore 30. Christine akamboshumira kuBolivia asati atamira kuGhana. Anowedzera kuti: “Nemhaka yekugara kure nevemumhuri mangu, ndinogara ndichikumbira kuti Jehovha andibatsire. Ndava kunzwa ndiri pedyo naye kupfuura kare. Ndinonyatsoona kubatana chaiko kuri pakati pevanhu vaJehovha. Ushumiri uhwu hwavandudza chaizvo upenyu hwangu.” Christine haana nguva yakareba achata naGideon, uye vari kuramba vachishumira pamwe chete muGhana.
Filip naIda vanotiudza zvavaiita pakubatsira vadzidzi veBhaibheri kuti vafambire mberi. “Taimbova nezvidzidzo zveBhaibheri 15 kana kupfuura, asi takanga tava kungoitisa 10 chete kuitira kuti tikwanise kunyatsodzidzisa vadzidzi vedu.” Zvakabatsira vadzidzi vacho here? Filip anoti: “Ndakadzidza nemumwe mukomana anonzi Michael. Aikwanisa kudzidza mazuva ose uye ainyatsogadzirira zvekuti takapedza bhuku raBhaibheri Rinombodzidzisei? mumwedzi mumwe chete. Pashure paizvozvo, Michael akava muparidzi asina kubhabhatidzwa. Pazuva rake rekutanga muushumiri, akanditi, ‘Munogona kundibatsira here pakuitisa zvidzidzo zvangu Bhaibheri?’ Ndakamutarisa ndichishamisika. Michael akataura kuti akanga atanga zvidzidzo zveBhaibheri zvitatu uye aida kubatsirwa kuitisa zvidzidzo zvacho.” Kune vanhu vakawanda vanoda kudzidza zvekuti kunyange vadzidzi veBhaibheri vava kutodzidzisawo vamwe!
Amy anotiudza zvakaita kuti akurumidze kuona kuti panodiwa vaparidzi vakawanda. Anoti: “Tichangosvika muGhana, takaparidza mune mumwe musha uye takatsvaga matsi. Takawana vanhu 8 vaiva matsi mumusha iwoyo chete.” Iye zvino Amy akachata naEric, uye vari kushumira pamwe chete semapiyona chaiwo. Vanoshanda neungano yemutauro wemasaini kuti vabatsire vaparidzi vari matsi vanopfuura 300 uye vamwe vanofarira chokwadi vari munyika macho. Kushumira muGhana kwakaitawo kuti George naAdria vazvionere pachavo kuti kushanda semumishinari kwakaita sei. Vakafara chaizvo pavakakokwa kuti vapinde kirasi yechi126 yeChikoro cheGiriyedhi. Iye zvino vari kushumira semamishinari kuMozambique.
VAKAKURUDZIRWA NERUDO
Zvinokurudzira kuona vakawanda vanobva kune dzimwe nyika vachishanda nesimba pamwe chete nehama nehanzvadzi pabasa rekukohwa. (Joh. 4:35) Vhiki imwe neimwe, vanhu 120 paavhareji vanobhabhatidzwa muGhana. Kungofanana nevamwe 17 vari kushanda kunodiwa vaparidzi vakawanda kuGhana, vazivisi veUmambo vanosvika zviuru pasi rose vakakurudzirwa nekuda kwavanoita Jehovha kuti ‘vazvipe nemwoyo unoda.’ Vanoshumira munharaunda dzinodiwa vazivisi veUmambo vakawanda. Vashumiri ava vanoita kuti mwoyo waJehovha ufare.—Pis. 110:3; Zvir. 27:11.
^ ndima 9 Semuenzaniso, ona nyaya dzinoti, “Unganoshumira Kusina Vaparidzi voUmambo Vakawanda Here?” uye “Zvingaita Here Kuti Uyambukire kuMakedhoniya?” dziri muNharireyomurindi yaApril 15 uye yaDecember 15, 2009.


text:
Madziya
Muchidzidzo fundoyetsimba, madziya kana dziya (heat kuEnglish) zvinoreva mhando yesimba rinoyerera pakati pezviro zviviri zvine hujoto hwakasiyana.
Madziya anoyerera kubva panzvimbo ine hujoto huri hukuru kuenda kune ine hujoto hudiki. Sokuti madziya anoyerera kubva panzvimbo ine hujoto hwe 100o kuenda kunzvimbo ine hujoto hwe 40o.
Madziya anopimwa nechiyero chinonzi Joule chinove chimwechete chinoshandiswa kupima dzimwe mhando dzesimba.
Tsika[chinja | edit source]
Kana nzvimbo ine kudziya kwakanyanya inonzi ine mbirira, mbiriviri kana kuti chifundi.
- Ndatadza kupinda mumba nokuti mune mbirira.
- Akatadziswa kufema nembirira yesora raitsva.
- Isa mvura pachoto ibve chivhutira - apa kureva - put the water on the fire to take the chill out of it.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
24 Jehoashi akanga aine makore manomwe paakatanga kutonga,+ uye akatonga kwemakore makumi mana ari muJerusarema.+ Amai vake vainzi Zibhiya wokuBheeri-shebha.+
2 Jehoashi+ akaramba achiita zvakarurama pamberi paJehovha+ mazuva ose omupristi Jehoyadha.+
3 Jehoyadha akamuwanira madzimai maviri, akabereka vanakomana nevanasikana.+
4 Zvino pashure peizvi Jehoashi akava nechido mumwoyo make chokuti agadziridze imba yaJehovha.+
5 Naizvozvo akaunganidza vapristi+ nevaRevhi, akati kwavari: “Endai kumaguta aJudha muunganidze mari kubva kuvaIsraeri vose yokugadzirisa+ imba yaMwari wenyu gore negore;+ uye imi mukurumidzire nyaya iyi.” Asi vaRevhi havana kukurumidza.+
6 Naizvozvo mambo akashevedza Jehoyadha mukuru wacho, akati kwaari:+ “Nei usina kuita kuti vaRevhi vazvidavirire pamusoro pokuunza mutero mutsvene wakarayirwa naMosesi+ mushumiri waJehovha kuna Judha nokuJerusarema, kunyange uya weungano yaIsraeri, nokuda kwetende reChipupuriro?+
7 Nokuti vanakomana vaAtariya,+ mukadzi uya akaipa, vakanga vapaza, vakapinda muimba yaMwari wechokwadi,+ uye vakanga vapa vanaBhaari+ zvinhu zvose zvitsvene+ zveimba yaJehovha.”
8 Mambo akabva ataura shoko, naizvozvo vakagadzira bhokisi,+ vakariisa kunze pagedhi reimba yaJehovha.
9 Pashure paizvozvo vakaparadzira shoko muJudha mose nomuJerusarema kuti vaunzire Jehovha mutero+ mutsvene wakarayirwa vaIsraeri vari murenje naMosesi+ mushumiri waMwari wechokwadi.
10 Machinda+ ose nevanhu vose vakatanga kufara,+ vakaramba vachiuya nawo uye vachiuisa mubhokisi+ kusvikira vose vapa.
11 Zvino panguva yakafanira aiendesa bhokisi rakatakurwa nevaRevhi+ kuti rinotarisirwa namambo, uye pavaingoona kuti makanga mava nemari yakawanda,+ munyori+ wamambo nomumiririri womupristi mukuru vaiuya, vobva vakutura zvaiva mubhokisi, voritakura, voridzorera panzvimbo yaro. Ndizvo zvavaiita zuva nezuva, zvokuti vakaunganidza mari zhinji.
12 Mambo naJehoyadha vaibva vaipa vanhu vaiita+ basa reimba yaJehovha,+ uye vaibhadhara vacheki vematombo+ nemhizha+ kuti vavandudze imba yaJehovha,+ nevapfuri vesimbi nemhangura kuti vagadziridze imba yaJehovha.+
13 Vanhu vaiita basa vakatanga kushanda,+ vakaita kuti basa rokugadzira rirambe richienderera mberi, vakazoita kuti imba yaMwari wechokwadi imire sokuvakwa kwayaifanira kuitwa, vakaisimbisa.
14 Pavakanga vangopedza vakaunza mari yakanga yasara pamberi pamambo naJehoyadha, vakagadzira midziyo yeimba yaJehovha, midziyo yokushumira nayo+ neyokupa nayo zvinopiwa nemakapu+ nemidziyo yendarama+ neyesirivha; uye nguva dzose vaibayira zvibayiro zvinopiswa+ muimba yaJehovha mazuva ose aJehoyadha.
15 Zvino Jehoyadha akakwegura, akagutswa nemakore,+ akazofa, uye akanga ava nemakore zana nemakumi matatu paakafa.
16 Naizvozvo vakamuviga muGuta raDhavhidhi pamwe chete nemadzimambo,+ nokuti akanga aita zvakanaka pakati paIsraeri+ uye kuna Mwari wechokwadi neimba Yake.
17 Zvino pashure pokunge Jehoyadha afa machinda+ aJudha akapinda, akakotamira mambo. Panguva iyoyo mambo akaateerera.+
18 Zvishoma nezvishoma vakasiya imba yaJehovha Mwari wemadzitateguru avo, vakatanga kushumira matanda matsvene+ nezvidhori,+ zvokuti Judha neJerusarema zvakatsamwirwa nokuda kwemhosva yavo iyi.+
19 Iye akaramba achituma vaprofita+ pakati pavo kuti vavadzose kuna Jehovha; uye vakaramba vachivapupurira, asi havana kuteerera.+
20 Zvino mudzimu+ waMwari wakafukidza+ Zekariya+ mwanakomana womupristi Jehoyadha,+ zvokuti akamira pakanga pakakwirira pamberi pevanhu, akati kwavari: “Zvanzi naMwari wechokwadi, ‘Muri kudarikirei mirayiro yaJehovha, zvokuti hamungabudiriri?+ Zvamakasiya Jehovha, iye achakusiyaiwo.’”+
21 Vakazomumukira,+ vakamutema nematombo+ varayirwa namambo muchivanze cheimba yaJehovha.
22 Mambo Jehoashi haana kuyeuka mutsa worudo waakanga aitirwa nababa vake Jehoyadha,+ zvokuti akauraya mwanakomana wake, uyo akataura paakanga ava kufa, kuti: “Jehovha ngaazvione, atsive.”+
23 Zvino pakupera+ kwegore, uto rehondo reSiriya+ rakauya kuzomurwisa,+ vakapinda nechisimba muJudha nomuJerusarema. Vakabva vaparadza machinda+ ose evanhu pakati pevanhu, uye zvavakapamba zvose vakazvitumira kuna mambo weDhamasiko.+
24 Nokuti uto rehondo reSiriya rakapinda nechisimba riine varume vashoma,+ Jehovha akaisa uto rehondo guru kwazvo muruoko rwavo,+ nokuti vakanga vasiya Jehovha Mwari wemadzitateguru avo; uye vakaitira Jehoashi zvakanga zvatongwa.+
25 Pavakamusiya (nokuti vakamusiya aine hosha dzakawanda),+ vashandi vake vakamumukira+ nokuda kweropa+ revanakomana vomupristi Jehoyadha;+ uye vakamuurayira pamubhedha wake, zvokuti akafa.+ Vakabva vamuviga muGuta raDhavhidhi,+ asi havana kumuviga munzvimbo yemakuva emadzimambo.+
26 Ava ndivo vakamumukira: Zabhadhi+ mwanakomana waShimeyati mukadzi muAmoni naJehozabhadhi mwanakomana waShimriti mukadzi muMoabhi.
27 Kana vari vanakomana vake, nokuwanda kwezvirevo zvaakataurirwa+ uye kuvakwa kwenheyo+ yeimba yaMwari wechokwadi, tarirai zvakanyorwa mune zvakadudzirwa muBhuku+ reMadzimambo. Mwanakomana wake Amaziya+ akatanga kutonga panzvimbo pake.
Tumirawo vamwe
Tumirawo vamwe
2 Makoronike 24
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=14&Chapter=24&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D24%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iva Nokutenda Kwakasimba muUmambo
“Kutenda kutarisira nechivimbo zvinhu zvinenge zvichitarisirwa.”
1, 2. (a) Chii chichasimbisa kutenda kwatinoita kuti Umambo huchazadzisa chinangwa chaMwari chaakasikira vanhu? (b) Sezvinotaurwa pana VaEfeso 2:12, sungano dzinotisimbisa sei? (Onawo mufananidzo uri patangira nyaya ino.)
SEZVAPUPU ZVAJEHOVHA, tinowanzotaura kuti Umambo hwaMwari ndihwo chete huchagadzirisa matambudziko ose evanhu, uye tinoudza vanhu chokwadi ichi chinokosha chemuMagwaro nemufaro. Tinonyaradzwawo zvikuru netariro yatiinayo yokuti Umambo huchazadzisa chinangwa chaMwari. Asi kutenda kwedu kwokuti Umambo huriko zvechokwadi uye kuti huchazadzisa chinangwa chahwo kwakasimba zvakadini? Chii chinoita kuti tive nekutenda kusingazununguki muUmambo?
2 Umambo hwaMesiya hwakaitwa kuti huvepo naMwari Wemasimbaose pachake kuti azadzise chinangwa chake chaakasikira zvinhu. Umambo hwakavakirwa pafaundesheni isingazununguki. Kodzero yaJehovha yokutonga ndiyo faundesheni yacho. Zvinhu zvose zvinokosha zvine chokuita neUmambo, kubvira pana mambo wahwo, vaachatonga navo, uye vachatongwa vacho, zvose zvakasimbiswa zviri pamutemo pachishandiswa sungano, kureva zvibvumirano zvepamutemo zvakapupurirwa naJehovha kana kuti noMwanakomana wake, Jesu Kristu. Kufungisisa nezvesungano idzi kuchawedzera kunzwisisa kwatinoita kuti chinangwa chaMwari chichazadziswa zvechokwadi uye kuchatibatsira kuona kuti sei tichiti urongwa uhwu hahuchinji.
3. Tichaongorora chii munyaya ino neinotevera?
3 Bhaibheri rinotaura nezvesungano nhanhatu dzinokosha dzine chokuita neUmambo hwaMesiya huri mumaoko aKristu Jesu. Sungano dzacho dzinoti: (1) sungano yaAbrahamu, (2) sungano yoMutemo, (3) sungano yaDhavhidhi, (4) sungano yokuva mupristi akafanana naMerekizedheki, (5) sungano itsva, uye (6) sungano yoUmambo. Ngationgororei kuti sungano imwe neimwe inobatana papi noUmambo uye nokuzadziswa kwechinangwa chaMwari chaakasikira nyika uye vanhu.
VIMBISO INORATIDZA KUZADZISWA KUCHAITA CHINANGWA CHAMWARI
4. Sezvinotaurwa muna Genesisi, zvinhu zvipi zvakaziviswa naJehovha nezvevanhu?
4 Apedza kusika pasi redu rakanaka kuti rizogarwa nevanhu, Jehovha akazivisa zvinhu zvitatu zvaiva nechokuita nevanhu: Mwari wedu aizosika vanhu mumufananidzo wake, vanhu vaizoita kuti Paradhiso ive munyika yose vozadza nyika nevana vakarurama, uye vanhu vakarambidzwa kudya muti wokuziva zvakanaka nezvakaipa. (Gen. 1:26, 28; 2:16, 17) Izvi ndizvo zvaingodiwa kuti chinangwa chaMwari chizadziswe. Saka pakasikwa vanhu, chakanga changosara ndechokuti vateerere zvinhu zviviri pane zvainge zvaziviswa naMwari. Saka chii chakazoita kuti pazodiwa sungano?
5, 6. (a) Satani akaedza sei kuvhiringa chinangwa chaMwari? (b) Jehovha akaita sei nezvakaitwa naSatani muEdheni?
5 Nevavariro yakashata yokuda kukanganisa chinangwa chaMwari, Satani Dhiyabhorosi akafurira vanhu kupanduka. Akavafurira achiita kuti vasateerere chimwe chezvinhu zvainge zvaziviswa naJehovha. Akanyengedza mukadzi wokutanga, Evha, kuti atyore mutemo wairambidza kudya muti wokuziva zvakanaka nezvakaipa. (Gen. 3:1-5; Zvak. 12:9) Paakaita izvi, Satani akanga achipikisa kodzero yaMwari yekutonga zvisikwa zvake. Nokufamba kwenguva Satani akazotaurawo kuti vanhu vaMwari vakavimbika vanomuteerera kana vaine zvavanowana.
6 Jehovha aizoita sei nezvakanga zvaitwa naSatani muEdheni? Aigona kuparadza vapanduki vacho. Asi zvaizoitawo kuti chinangwa chaainge ataura chokuti nyika izare nevana vaAdhamu naEvha vanoteerera chisazadziswe. Pane kuti abva angouraya vapanduki vacho, Musiki wedu akachenjera akataura kuti aizogadzirisa sei nyaya iyi nekuzivisa vimbiso yomuEdheni, kuti ave nechokwadi chokuti shoko rose raainge ataura raizozadziswa.
7. Vimbiso yomuEdheni inoita kuti tive nechokwadi chokuti chii chichaitika kunyoka nevana vayo?
7 Muvimbiso yomuEdheni, Jehovha akapa mutongo kunyoka nevana vayo, kureva Satani Dhiyabhorosi nevaya vaizomutsigira pakupikisa kodzero yaMwari yokutonga. Mwari wechokwadi akapa mwana womukadzi wake wokudenga simba rokuti aparadze Satani. Saka vimbiso yomuEdheni inoratidza zvakasimba kuti uya akakonzera kupanduka kwevanhu mumunda weEdheni achabviswa pamwe nezvakaipa zvose zvaakakonzera, uye inoratidzawo kuti Mwari achashandisa ani pakuita izvi.
8. Tingati chii nezveanomiririrwa nemukadzi uye mwana wake?
8 Ndiani aizova mwana womukadzi? Sezvo Satani Dhiyabhorosi, nyoka ichapwanywa musoro, chiri chisikwa chomudzimu, mwana ‘achamuparadza’ anofanirawo kunge ari chisikwa chomudzimu. (VaH. 2:14) Izvi zvinorevawo kuti mukadzi anobereka mwana uyu anofanirawo kunge ari womudzimu. Kunyange zvazvo vana venyoka vakaramba vachiwedzera, zvakatotora makore anoda kusvika 4 000 zvisati zvazivikanwa kuti ndiani aimiririrwa nemwana wemukadzi uye mukadzi wacho, kubvira pakapiwa vimbiso yomuEdheni naJehovha. Munguva yose iyi, Jehovha akaita sungano dzinoverengeka dzinoratidza kuti mwana ndiani uye dzinoita kuti vashumiri vake vave nechokwadi chokuti mwana uyu ndiye achashandiswa naJehovha kubvisa zvose zvakaipa zvakakonzerwa naSatani pamhuri yevanhu.
SUNGANO INORATIDZA KUTI MWANA NDIANI
9. Sungano yaAbrahamu chii, uye yakatanga kushanda riini?
9 Papfuura makore anenge zviuru zviviri kubva zvakapiwa Satani mutongo, Jehovha akaudza Abrahamu kuti atamire kuKenani achisiya imba yake yaiva muUri kuMesopotamiya. (Mab. 7:2, 3) Jehovha akamuudza kuti: “Buda munyika yako ubve kuhama dzako nomuimba yababa vako, uende kunyika yandichakuratidza; ndichaita rudzi rukuru runobva mauri, ndichakukomborera, ndichaita kuti zita rako rive guru; uye uchava chikomborero. Ndichakomborera vaya vanokukomborera, ndichatuka anokutuka, uye mhuri dzose dzepanyika dzichazvikomborera nokwauri.” (Gen. 12:1-3) Aya ndiwo mashoko ekutangatanga akanyorwa esungano yaAbrahamu, yakaitwa pakati paJehovha Mwari naAbrahamu. Hazvizivikanwi kuti ndiriini chaiye pakatanga kuitwa sungano iyi naJehovha naAbrahamu. Asi yakatanga kushanda muna 1943 B.C.E., Abrahamu ava nemakore 75, paakayambuka rwizi rwaYufratesi achibva kuHarani.
10. (a) Abrahamu akaratidza sei kuti aitenda zvizere kuti zvaainge avimbiswa naMwari zvaizoitika? (b) Zvinhu zvipi zvakazoziviswa naJehovha zvishoma nezvishoma nezvemwana wemukadzi?
10 Jehovha akadzokorora kakati wandei zvaakanga avimbisa Abrahamu, achimuzivisa mamwe mashoko nezvesungano yacho. (Gen. 13:15-17; 17:1-8, 16) Chido chaAbrahamu chekubayira mwanakomana wake mumwe chete chakaratidza kuti aiva nekutenda kusingazununguki kwekuti Mwari anozadzisa zvaanovimbisa, uye izvi zvakaita kuti Jehovha asimbisezve kuti aizozadzisa sungano yake. (Verenga Genesisi 22:15-18; VaHebheru 11:17, 18.) Pakazotanga kushanda sungano yaAbrahamu, Jehovha akazivisa zvishoma nezvishoma mamwe mashoko anokosha nezvemwana wemukadzi. Mwana wacho aizova wedzinza raAbrahamu, aisazongova munhu mumwe chete, aizova mambo, aizoparadza vavengi vaMwari vose, uye aizoita kuti vakawanda vakomborerwe.
11, 12. Magwaro anoratidza sei kuti sungano yaAbrahamu yaizova nekumwe kuzadziswa kukuru, uye izvozvo zvichatibatsira sei?
11 Kunyange zvazvo sungano yaAbrahamu yakazadziswa vazukuru vake pavakagara nhaka yeNyika Yakapikirwa, Magwaro anoratidza kuti sungano iyi yaizozadziswazve neimwe nzira yakatokura. (VaG. 4:22-25) Achitaura nezvekuzadziswa kukuru uku, muapostora Pauro achifemerwa naMwari akatsanangura kuti mwana waAbrahamu aimiririra Kristu, asi akaratidza kuti aizomiririrawo vaKristu vakazodzwa nomudzimu vanokwana 144 000. (VaG. 3:16, 29; Zvak. 5:9, 10; 14:1, 4) Mukadzi akazvara mwana uyu ‘iJerusarema riri kumusoro,’ iro rinoreva chikamu chekudenga chesangano raJehovha, chinoumbwa nezvisikwa zvemudzimu zvakavimbika. (VaG. 4:26, 31) Sezvakavimbiswa musungano yaAbrahamu, mwana wemukadzi aizoita kuti vanhu vawane zvikomborero.
12 Sungano yaAbrahamu inotaura nezvaMambo nevaachatonga navo muUmambo hwaMwari, uye inoita kuti Umambo hwekumatenga hunyatsosimbiswa zviri pamutemo. (VaH. 6:13-18) Sungano iyi icharamba ichishanda kwenguva yakareba sei? ‘Isungano isingagumi’ sekutaura kunoita Genesisi 17:7. Icharamba iripo kusvikira Umambo hwaMesiya hwaparadza vavengi vaMwari uye mhuri dzose dzepanyika dzakomborerwa. (1 VaK. 15:23-26) Tingatoti izvi zvichaita kuti vose vachange vachirarama panyika vawane makombororero nekusingaperi. Sungano yaAbrahamu inoratidza kuti Jehovha anoda chaizvo kuzadzisa chinangwa chake chekuti vanhu vakarurama ‘vazadze nyika’!
SUNGANO INOSIMBISA KUTI UMAMBO HUCHAGARA NEKUSINGAPERI
13, 14. Sungano yaDhavhidhi inoratidza chii nezveutongi hwaMesiya?
13 Vimbiso yemuEdheni uye sungano yaAbrahamu, dzinotidzidzisa kuti utongi hwaJehovha hwagara hwakavakirwa pamitemo yake yakarurama, uye ndizvo zvimwe chete neUmambo hwaMesiya. (Pis. 89:14) Hurumende yaMesiya ichazombokanganisika here zvekuti inozoda kubviswa? Imwe sungano yepamutemo inotiratidza kuti izvozvo hazvizombofi zvakaitika.
14 Funga zvakavimbiswa Mambo Dhavhidhi naJehovha musungano yaDhavhidhi. (Verenga 2 Samueri 7:12, 16.) Jehovha akaita sungano iyi naDhavhidhi paaitonga muJerusarema, achimuvimbisa kuti Mesiya aizova wedzinza rake. (Ruka 1:30-33) Saka Jehovha akawedzera kujekesa kuti mwana uyu aizouya nedzinza ripi, uye akaratidza kuti munhu aizogara nhaka yaDhavhidhi aizova ‘nekodzero yepamutemo’ yekuva mambo muUmambo hwaMesiya. (Ezek. 21:25-27) Jesu achaita kuti Umambo hwaDhavhidhi huve ‘hwakasimba kwazvo nokusingagumi.’ Zvechokwadi mwana waDhavhidhi “achagara nokusingagumi, uye chigaro chake choumambo chichaita sezuva” iro rinoramba ririko. (Pis. 89:34-37) Utongi hwaMesiya hahuzombokanganisiki uye zvahuchaita zvichagara nekusingaperi!
SUNGANO YEUPRISTI
15-17. Maererano nesungano yekuva mupristi akafanana naMerekizedheki, vaya vachatonga muUmambo vachaita rimwe basa rei uye nei vachifanira kuriita?
15 Kunyange zvazvo sungano yaAbrahamu uye sungano yaDhavhidhi dzichiratidza zviri pachena kuti mwana wemukadzi aizova mambo, kuva kwake mambo handiko chete kwaizoita kuti vanhu vemarudzi ose vawane makomborero. Kuti vazonyatsokomborerwa, vanofanira kutanga vasunungurwa pachivi vova mumhuri yaJehovha yekudenga nepanyika. Kuti izvi zviitike mwana aifanirawo kuzoshanda semupristi. Musiki wedu akachenjera akaita kuti izvi zviitike achishandisa imwe sungano yepamutemo, sungano yokuva mupristi akafanana naMerekizedheki.
16 Achishandisa Mambo Dhavhidhi Jehovha akazivisa kuti aizoita sungano naJesu nezvinangwa zviviri: kuti azogare “kuruoko [rwaMwari] rworudyi” kusvikira aparadza vavengi vake uye kuti ave “mupristi nokusingagumi maererano nezvakanga zvakaita Merekizedheki.” (Verenga Pisarema 110:1, 2, 4.) Asi sei Jesu achinzi aizova mupristi akafanana “nezvakanga zvakaita Merekizedheki”? Nekuti makore akawanda vazukuru vaAbrahamu vasati vatombogara nhaka yeNyika Yakapikirwa, Merekizedheki, mambo weSarema, akanga ari “mupristi waMwari Wokumusorosoro.” (VaH. 7:1-3) Akagadzwa naJehovha pachake. Ndiye ega anotaurwa muMagwaro echiHebheru kuti akava mambo uku ari mupristi zvakare. Uyewo, sezvo pasina pakanyorwa panoratidza kuti pane waakatsiva kana kuti akazomutsiva, anogona kunzi “mupristi nokusingaperi.”
17 Jehovha pachake akagadza Jesu kuti ave mupristi zvichibva pasungano yaakaita naye uye achava “mupristi nokusingagumi maererano nezvakanga zvakaita Merekizedheki.” (VaH. 5:4-6) Izvi zvinoratidza zviri pachena kuti Jehovha akasimbisa zviri pamutemo kuti achashandisa Umambo hwaMesiya kuti chinangwa chake chaakasikira vanhu panyika chizadziswe.
UMAMBO HUNOSIMBISWA NESUNGANO DZEPAMUTEMO
18, 19. (a) Sungano dzatakurukura dzinoratidzei nezveUmambo? (b) Tichada kuzopindura mubvunzo upi?
18 Sungano dzatakurukura, dzatiratidza kubatana kwadzinoita neUmambo hwaMesiya uye kunyatsosimbiswa kwakaitwa Umambo nezvibvumirano izvi zvepamutemo. Vimbiso yemuEdheni inoita kuti Jehovha azoshandisa mwana wemukadzi pakuzadzisa chinangwa chake chaakasikira nyika nevanhu. Mwana wacho aizova ani, uye aizoita basa rei? Sungano yaAbrahamu inotibatsira kuwana mhinduro yemibvunzo iyi.
19 Sungano yaDhavhidhi inowedzera kujekesa dzinza raizouya nemwana uyu uye inomupa kodzero yekutonga nyika yose kuitira kuti zvichaitwa neUmambo zvigare nekusingaperi. Sungano yemupristi akafanana naMerekizedheki ndiyo inopa mwana kodzero yokushanda semupristi. Asi Jesu haasi kuzoshanda oga pakuita kuti vanhu vavezve vakakwana. Pane vamwe vakazodzwa kuti vave madzimambo nevapristi. Vaizobva kupi? Izvi zvichakurukurwa munyaya inotevera.


text:
VAMWE varimi vari kubatsirwa pasi pechirongwa chekupihwa zvekushandisa neHurumende cheCommand Agriculture vanoti vane tarisiro yekuti vachakohwa goho guru mwaka uno.
“Ini ndakadyara ndichishandisa fetereza yeCompound D saka ndiri kutarisira kuzowana yepamusoro pane ipi zvayo nguva nekuti zvirimwa zvangu zvave kuda Ammonium Nitrate. Ndine tarisiro yekuwana matani anodarika gumi pahekita,” vanodaro.
VaChirongwe vanoti vachiri kudyara zvimwe zvirimwa nekuti vane donzvo rekuti varime mahekita zana echibage.
Zvakadai, VaGodwin Mawire vekuKwayedza Farm kuConcession kwakare vanoti vari kutarisira kukohwa matani masere echibage pahekita imwe chete.
Kwayedza Farm ine mahekita 150 echibage ayo ari kurimwa pasi pechirongwa cheCommand Agriculture uye chibage chizhinji chiri mumunda uyu chakatodarika mabvi kukura.
“Tine shungu dzekuti nyika inge ichiwana maguta ndiko kusaka tiri kushanda nesimba,” vanodaro.
VaMawire vanoti nguva yadarika vakambosangana nedambudziko remakonye e “armyworm” aidya zvirimwa asi vakakwanisa kupedza dambudziko iri kuburikidza nekuafirita.
“Vamwe varimi vanofunga kuti chirongwa cheCommand Agriculture hachina betsero kwavari asi kuburikidza nekushanda nesimba uye zvidzidzo zvatakaita zvekurima ndichavaratidza kuti chirongwa ichi chakanaka zvikuru. Varimi vanofanira kutevedza nzira kwadzo dzekurima kuti vawane goho guru dzakadai sekutenga mbeu yakauchikwa muzvitoro zvakanyoreswa zviri pamutemo. Zvirimwa zvinoda kusakurirwa sora nenguva uye fetereza inoda kuiswa nezvipimo chaizvo zvakatarwa kwete kuomera,” vanodaro VaMawire.
Gurukota rezvekurima nekusimudzirwa kwemadiridziro, Dr Joseph Made, vanoti chirongwa cheCommand Agriculture chichabudirira zvikuru zvisinei nemashoko evamwe vanhu vari kuedza kuchidzikisira.
“Tinoramba tichikurudzira varimi kuti vadyare nenguva vachikoshesa madiridziro kuti vasazochema nataisireva,” vanodaro.
Zvakadai, Hurumende iri kuyambira varimi vose vari kubatsirwa pasi pechirongwa cheCommand Agriculture kuti vashandise zvavari kupihwa nemazvo nekuti pachazoitwa ongororo yemashandisiro avanenge vakazviita.
Izvi zvinotevera mashoko ekuti kune vamwe vari kutengesa zvakakapihwa neHurumende kuti vashandise pakurima asi vose vanobatwa vachiita hunhubu uhu vacharangwa maringe nemutemo.
Pasi pechirongwa ichi, Hurumende iri kupa varimi mbeu, fetereza, mishonga yekufiritisa zvirimwa nemafuta edhiziri ekurimisa kuburikidza nematarakita.
Varimi vanotarisirwa kukohwa matani 2 miriyoni echibage munyika yose kubva pamahekita 400 000 pasi pechirongwa cheCommand Agriculture.